qundao/data-zh-poetry huggingface dataset:
宛转词归丘生后作
作者：呼文如
朝代：明

赤壁矶，蟠桃宴，妾年二八郎相见。鸳鸯锁，燕子楼，空床绣被为郎留。郎潮海，妾鄂渚，银河相望牛与女。妾倚闾，郎悬车，文君自奔马相如。郎吟诗，妾劝酒，彩毫叵罗日在手。郎操瑟，妾鼓琴，天长地久同一心。珠为灯，玉作窟，妾是小星郎是月。锦障泥，绣屠苏，郎乘驷马妾坐舆。斧伐柯，则不远，若有曲直在郎眼。心百折，肠九回，即令万死妾焉辞。
皂罗袍 其一 四时词
作者：呼文如
朝代：明

早是垒灯儿时节。见燕儿做垒，对对欹斜。榆钱儿买不得春风夜，杨花儿故意飞残雪。门儿重掩，灯儿半灭。人儿不见，病儿怎说？腰儿掩过裙儿摺。
皂罗袍 其三 四时词
作者：呼文如
朝代：明

早是雁儿天气，见露珠儿夺暑，点点侵衣。针儿七夕把肠刺，砧儿万户敲肝碎。门儿重掩，帐儿半垂。人儿不见，病儿怎支？书儿难写心儿事。
皂罗袍 其二 四时词
作者：呼文如
朝代：明

早是莺儿时候，见莲花儿出水，瓣瓣风流。心儿欲火畏红榴，鼻儿酸涕过梅豆。门儿重掩，帘儿半钩。人儿不见，病儿怎瘳？扇儿折叠眉儿皱。
皂罗袍 其四 四时词
作者：呼文如
朝代：明

早见雪儿飘粉，见梅儿潇洒，蕊蕊争春。梦儿冻死也离魂，气儿呵杀全无影。门儿重掩，被儿半薰。人儿不见，病儿怎禁？屏儿靠热床儿冷。
皂罗袍·四时词
作者：呼文如
朝代：明

早是垒灯儿时节。见燕儿做垒，对对欹斜。榆钱儿买不得春风夜，杨花儿故意飞残雪。门儿重掩，灯儿半灭。人儿不见，病儿怎说？腰儿掩过裙儿摺。早是莺儿时候，见莲花儿出水，瓣瓣风流。心儿欲火畏红榴，鼻儿酸涕过梅豆。门儿重掩，帘儿半钩。人儿不见，病儿怎瘳？扇儿折叠眉儿皱。早是雁儿天气，见露珠儿夺暑，点点侵衣。针儿七夕把肠刺，砧儿万户敲肝碎。门儿重掩，帐儿半垂。人儿不见，病儿怎支？书儿难写心儿事。早见雪儿飘粉，见梅儿潇洒，蕊蕊争春。梦儿冻死也离魂，气儿呵杀全无影。门儿重掩，被儿半薰。人儿不见，病儿怎禁？屏儿靠热床儿冷。
竹坡辞为汤公子赋
作者：唐之淳
朝代：明

繄坡陀兮岩谷，荫蒙茏兮脩竹。月湛湛兮照夜，烟冥冥兮升旭。坡之人兮相羊，依密荫兮开洞房。剪春箨以为冠兮，制秋云以为裳。截高枝以为竿兮，钓溪流之鲤鲂。窍玲珑以为管兮，集高台之凤凰。凤凰兮来下，食有鱼兮饮有醑。挺持节兮养幽素，坡之人兮受天祜。
园林好
作者：唐寅
朝代：明

想玉人花容柳眉，不由人不如呆似痴。无奈云山遮蔽，生隔断路东西，生隔断路东西。
思秋香
作者：唐寅
朝代：明

想煞你，当初一见好至诚。想煞你，身材苗条脸儿俊。想煞你，花月下好句联吟。想煞你，叫着小名儿低声应。想煞你，临别前苦叮宁。这衷肠事儿略略诉，却落得眼睁睁。眼睁睁望着灯前壁上，壁上形怜影。
恩仇
作者：唐寅
朝代：明

恩多成怨，悔只悔，当初不识风流面。恩变作仇，顿忘了神前咒，她待要罢手，我何曾开口。
流水诗
作者：唐寅
朝代：明

浅浅水，断又续。
在山清，出山浊。
曲曲折折难回头，呜呜咽咽日夜哭。
问伊伤心何其多，悔恨当初出幽谷。
信陵君救赵论
作者：唐顺之
朝代：明

论者以窃符为信陵君之罪，余以为此未足以罪信陵也。夫强秦之暴亟矣，今悉兵以临赵，赵必亡。赵，魏之障也。赵亡，则魏且为之后。赵、魏，又楚、燕、齐诸国之障也，赵、魏亡，则楚、燕、齐诸国为之后。天下之势，未有岌岌于此者也。故救赵者，亦以救魏；救一国者，亦以救六国也。窃魏之符以纾魏之患，借一国之师以分六国之灾，夫奚不可者？
然则信陵果无罪乎？曰：又不然也。余所诛者，信陵君之心也。
信陵一公子耳，魏固有王也。赵不请救于王，而谆谆焉请救于信陵，是赵知有信陵，不知有王也。平原君以婚姻激信陵，而信陵亦自以婚姻之故，欲急救赵，是信陵知有婚姻，不知有王也。其窃符也，非为魏也，非为六国也，为赵焉耳。非为赵也，为一平原君耳。使祸不在赵，而在他国，则虽撤魏之障，撤六国之障，信陵亦必不救。使赵无平原，而平原亦非信陵之姻戚，虽赵亡，信陵亦必不救。则是赵王与社稷之轻重，不能当一平原公子，而魏之兵甲所恃以固其社稷者，只以供信陵君一姻戚之用。幸而战胜，可也，不幸战不胜，为虏于秦，是倾魏国数百年社稷以殉姻戚，吾不知信陵何以谢魏王也。
夫窃符之计，盖出于侯生，而如姬成之也。侯生教公子以窃符，如姬为公子窃符于王之卧内，是二人亦知有信陵，不知有王也。余以为信陵之自为计，曷若以唇齿之势激谏于王，不听，则以其欲死秦师者而死于魏王之前，王必悟矣。侯生为信陵计，曷若见魏王而说之救赵，不听，则以其欲死信陵君者而死于魏王之前，王亦必悟矣。如姬有意于报信陵，曷若乘王之隙而日夜劝之救，不听，则以其欲为公子死者而死于魏王之前，王亦必悟矣。如此，则信陵君不负魏，亦不负赵；二人不负王，亦不负信陵君。何为计不出此？信陵知有婚姻之赵，不知有王。内则幸姬，外则邻国，贱则夷门野人，又皆知有公子，不知有王。则是魏仅有一孤王耳。
呜呼！自世之衰，人皆习于背公死党之行而忘守节奉公之道，有重相而无威君，有私仇而无义愤，如秦人知有穰侯，不知有秦王，虞卿知有布衣之交，不知有赵王，盖君若赘旒久矣。由此言之，信陵之罪，固不专系乎符之窃不窃也。其为魏也，为六国也，纵窃符犹可。其为赵也，为一亲戚也，纵求符于王，而公然得之，亦罪也。
虽然，魏王亦不得无罪也。兵符藏于卧内，信陵亦安得窃之？信陵不忌魏王，而径请之如姬，其素窥魏王之疏也；如姬不忌魏王，而敢于窃符，其素恃魏王之宠也。木朽而蛀生之矣。古者人君持权于上，而内外莫敢不肃。则信陵安得树私交于赵？赵安得私请救于信陵？如姬安得衔信陵之恩？信陵安得卖恩于如姬？履霜之渐，岂一朝一夕也哉！由此言之，不特众人不知有王，王亦自为赘旒也。
故信陵君可以为人臣植党之戒，魏王可以为人君失权之戒。《春秋》书葬原仲、翚帅师。嗟夫！圣人之为虑深矣！
一剪梅柳
作者：夏完淳
朝代：明

无限伤心夕照中，故国凄凉，剩粉余红。金沟御水日西东。昨岁陈宫，今岁隋宫。往事思量一饷空，飞絮无情，依旧烟笼。长条短叶翠濛濛。才过西风，又过东风。
南仙吕 甘州歌 感怀
作者：夏完淳
朝代：明

兴亡成败，叹英雄黄土，侠骨荒丘。千秋万岁，无限为龙为狗。君不见六朝烟草余芳乐，几片降旗上石头。青天外，白鹭洲，暮鸦残照水悠悠。斜阳里，结绮楼，湘帘半挂月如钩。新寒入敝裘，想霜鞯骏马，飘零难偶。江花江草，秋来剪出离愁。想着我弓开杨叶胡云冷，剑拂莲花汉月秋。愁三月，梦九州，归期数尽大刀头。人千里，泪两眸，西风雁字倩谁收。吞声哭未休，怅荒烟古渡，衰蒲残柳。清霄无寐，漫将往事追求。珊鞭风软金条脱，宝剑霜生锦臂鞲。飙威驶，露影流，隔墙人唱小伊州。杯中物，鬓上秋，梦回酒醒月空楼。南冠客楚囚，望云山万里，那禁回首！丁丁晓箭，难为心坎眉头。几番的空帘剪雨三更梦，我待要望海乘风万里游。雨空逝，水自流，寒江积雾放孤舟。空中影，浪上沤，玉关何处觅封侯！我那人呵影何方？书在金陵，客梦西楼。一样西风两地愁。
婆罗门引春尽夜
作者：夏完淳
朝代：明

晚鸦飞去，一枝花影送黄昏。春归不阻重门。辞却江南三月，何处梦堪温。更阶前新绿，空锁芳尘。随风摇曳云，不须兰棹朱轮。只有梧桐枝上，留得三分。多情皓魄，怕明宵还照旧钗痕。登楼望，柳外销魂。
乐府二首题曾时进双挽卷
作者：夏良胜
朝代：明

五峰高，五峰高。肤寸雨天下，桔槔胡尔劳。萧萧风木增悲号，人生踪迹殊蓬蒿。芗溪清，芗溪清。年光似昼夜，一涸复一盈。从今霜月乌啼更，莫使哀哀孝子听。
乐府二首题曾时进双挽卷·其一
作者：夏良胜
朝代：明

五峰高，五峰高。肤寸雨天下，桔槔胡尔劳。萧萧风木增悲号，人生踪迹殊蓬蒿。
乐府二首题曾时进双挽卷·其二
作者：夏良胜
朝代：明

芗溪清，芗溪清。年光似昼夜，一涸复一盈。从今霜月乌啼更，莫使哀哀孝子听。
作室三章为李成章作
作者：夏良胜
朝代：明

爰作斯室，习卜之吉。基之构之，以燕以翼。君子于居，以食以息。彼后也贤思，弗坠于绩。爰作斯堂，抡木之良。曰梓曰楠，曰百其章，斯工斯臧。君子于居，咏笑且扬。彼后也昌思，有缉于光。爰作斯门，于河之坟。有焕其文，有岸其枨。车也斯屯，马也斯奔。君子之德之存，彼后也蕃。于公之子，于公之孙。
刘诚意先生以梁公道学为之师王练忠鲠为之友乃克以名名堂而启后之不忘也然以不及识为恨故为之赋登堂三章章十句
作者：夏良胜
朝代：明

有登斯堂仰美人兮，彼美人之情惟意之诚。意之诚，斯德之贞。是可仰也，必有师也。必有友也，必有后之承也。有登斯堂怀美人兮，彼美人之降维意之防。意之防，斯道之藏。是可怀也，惟其师也。惟其友也，惟其后之光也。有登斯堂慕美人兮，彼美人之诚意足以遁世。遁于世，是以无悔。是可慕也，何负师也。何负友也，何后之人可閟也。
北堂三章寿梅母也
作者：夏良胜
朝代：明

瞻彼北堂，采采其谖。谖可以忘忧也，母之静也专。母心有石，其可镌也。瞻彼北堂，森森其柏。柏可以依也，母之渊也塞。母家有政，其可国也。瞻彼北堂，有松有竹。有松有竹，母之鬈也绿。彼天之寿，眷兹平格。彼孝子心，永言式谷。
太学生潘子春归寿其母谒予请颂为之赋采衣三章俾归以庆焉
作者：夏良胜
朝代：明

采衣新兮，归子舞于庭兮。母兮母兮，寿且贞兮。羞子珍兮，子之乐也真兮。采衣尨兮，归子舞于堂兮。母兮母兮，寿且康兮。进子觞兮，子之乐也狂兮。采衣且佩兮，归子舞于堂之背兮。母兮母兮，寿且惠兮。宴子谖草之树兮，子之乐也遂兮。
太学生潘子春归寿其母谒予请颂为之赋采衣三章俾归以庆焉·其三
作者：夏良胜
朝代：明

采衣且佩兮，归子舞于堂之背兮。母兮母兮，寿且惠兮。宴子谖草之树兮，子之乐也遂兮。
太学生潘子春归寿其母谒予请颂为之赋采衣三章俾归以庆焉·其二
作者：夏良胜
朝代：明

采衣尨兮，归子舞于堂兮。母兮母兮，寿且康兮。进子觞兮，子之乐也狂兮。
彭城哭为万俊题
作者：夏良胜
朝代：明

彭城哭，哭列江，声断还续。父沦渊，儿震腹，梦魂何处寻遗躅。根原只为天，君足汨罗江，江上行人惄。万家儿，万家儿，临风动我彭城哭。
得阳明先生教归赋白马三章章四句
作者：夏良胜
朝代：明

白马之良兮，鋈金以为饰兮。子观于都兮，予欲为子驭兮。白马之骙兮，琢玉以为勒兮。子适野兮，予欲执子鞭兮。白马之宜兮，亦或仰予秣兮。子遨游其何之兮，予为子仆其何痡兮。
拟骚赠崇道归寿鸣皋先生
作者：夏良胜
朝代：明

鹤鸣皋兮奚求，羽毨兮惟脩。衣玉雪兮云岫，濯江波兮月洲。有丹渥兮莫售，巢老松兮惊髯虬。烟萝风籁兮与？，高轩乘兮胫之羞。青田有子兮方岁周，和鸣唳兮九秋。连翮干霄兮清都，游绦旋光兮仪收。投饵饼兮不受，引吭而嘎兮悲啾。㩳身奋翼兮向南州，回翔兮故丘。老稚往观兮夷犹，江夏有楼兮栖休。飞上下兮天光流，露滴兮发萧幽。玄圃开而舞鹿兮呦呦，仙子跨兮翱游。白而苍兮斯寿，子来兮来兮，偕凤兮鸣周。
雉子曲
作者：孙一元
朝代：明

麦穗长，雉子肥。雄啄啄，雌依依。迎风鼓双翼，吐绶烂锦翚。鸑鷟以为俦，鹰鹯远相飞。愿哺尔雏，愿戢尔衣。不近齐人，终无祸机。
初度自寿十三首 其一 中吕玉娥儿
作者：孙承恩
朝代：明

初度今朝。灿祥光，寿星高照。宝鼎内、自把香烧。感亲恩，歌帝德，愧微躯难报。逝水滔滔。数年筹、吾生已老。
初度自寿十三首 其七 满庭芳
作者：孙承恩
朝代：明

吾行潦倒，疏慵成癖，不任煎熬。忆当年家食，将宠辱都抛。草堂中，听雨坐深宵。篷窗下，待月观潮。兀自揣，玉阶金阙无缘到。荷圣主、垂仁用草茅。因此上、八座幸虚叨。
初度自寿十三首 其三 赤颗桃
作者：孙承恩
朝代：明

敢忘了、当年鞠育恁劬劳。过庭诗礼曾学。敢忘了、圣明作养滥与时髦。词林讲幄，忝贰春曹。我则是、素餐窃位曾无效。俯惭庸碌，仰愧贤豪。我则是、寸心惟有天知道。长日里、翘首仰青霄。
初度自寿十三首 其九 青歌儿
作者：孙承恩
朝代：明

恰便似、蓦地浮云，弥天不扫。恰便似、独茧春蚕，抽丝不了。并州剪，剪不断、野草根苗。展转无聊。回首迢迢。心旆摇摇。顾影萧萧。续世承祧。嗣子知学，有息垂髫。膝下痴娇。贤否何若叶爻。难期料。也只是、把苍天祷。浮荣身外，从今日、便可一笔勾销。
初度自寿十三首 其五 童子嬉
作者：孙承恩
朝代：明

我也曾、皇华将命驰南徼。保守着、贞心雅操。我也曾、刍言仰进荷恩褒。陈道德，比轩尧。我也曾、两番南北持文柄，为国拳拳简俊髦。兢业惭微藐。端的是、一心报主，期不负清朝。
初度自寿十三首 其八 三煞
作者：孙承恩
朝代：明

享厚禄，已馀饶。只有个、终天一念，忍听风木悲号。那更扊扅，人一去，音尘杳。鹡鸰声断，死生骨肉，暗自魂消。愁绪千条。兀的是、一时凑着。
初度自寿十三首 其十一 步微楼
作者：孙承恩
朝代：明

鬓堆霜，不可消。日行天，不可招。望故国桑梓，关心云霄。倦翼江海归桡。宠辱之门，盈虚之数，行藏之道。常言道、宦海风波，到不如、从吾所好。
古像赞二百零五首 其三十三 孔子
作者：孙承恩
朝代：明

道具太极，化行二气。统合群圣，参赞天地。删述垂宪，日星炳明。立我纲常，万世作程。天地非夫子，曷纬曷经。生民非夫子，曷范曷程。通天地人，为三才主。三才有终，夫子之道乃已。鲁用夫子，道亦小试。天用夫子，道济万世。鲁用非天，天用非鲁。卒老于行，天意可睹。
寿宋樗庵辞四章
作者：孙承恩
朝代：明

大贝兮南金。昔公之出兮望崇士林。翩其归来兮三泖之浒九峰之岑。峰之岑兮泖之浒。澹逍遥兮自容与。养高兮履素。纷馀嚣兮亦莫余侮。北山兮采芝。南涧兮寻诗。傲睨宇宙兮浮荣尘壒。读书以娱兮不知岁月之云迈。有清其秋令节芳兮。有丛者菊吐幽香兮。登公堂兮举公觞兮。伐鼓吹笙浩且昌兮。祝公寿兮乐无疆兮。
岁聿其暮送朱东原司教东平六章
作者：孙承恩
朝代：明

岁聿其暮，翔翔萧萧。言策其驽，送子于郊。岁聿云暮，寒日翳翳。伤子不逢，感我出涕。驱车辚辚，徒御倾倾。式遄子行，我心用宁。言言东平，鲁邦之域。宫墙崇崇，懋子嘉绩。金则有砺矣，木则有矩矣。造尔多士，子其处矣。胡子匪宜我，独与子暌离。孰辅吾仁，孰砭我疵。岂无友朋，不如子心知。
李白祠迎送神词三章 其三 送神
作者：孙承恩
朝代：明

灵杳眇兮神轩轩，烂宫锦兮翩翩。墨花兮飞雨，俨龙鸾兮腾翥。欢弗固兮易离，望天门兮君欲辞。灵风生兮极浦，倏其旋兮不涉以遥度。吁莫顾兮扳莫留，褰余袂兮愿从子于昆崙之丘。
近田诗十章
作者：孙承恩
朝代：明

有田有田，不远以阻。东郊西畴，厥壤膴膴。我黍我稷，我稼我穑。昏余作力，匪朝伊夕。中田有庐，有室有轩。桑麻当门，榆柳荫园。鸡鸣于陌，豚散于野。牛辞其軏，亦在墙下。言馌于亩，率我仆夫。时往时还，朝不及晡。涤之翼翼，箯之握握。载稛载积，堆户填阈。庖羞佐酒，烝尝妥侑。惟此伏臈，洽我亲友。于焉怡怡，于焉媞媞。率我故常，祖先之贻。思夫人生有涯，而谋则赊。厌厥隘卑，乃驰心荒遐。思夫人每忽易，而务厥难。曷忘乎近安，而冒彼远患。悠悠我怀，喟焉永叹。
送侯少府词三章 其一 东郭行春
作者：孙承恩
朝代：明

春阳兮载晴。揽余辔兮郊坰。纷髦齯兮欢迎。羌鸡犬兮弗震惊。褰帏兮远览。何极目兮多感。闾阎寂寥兮野荒芜。莫克赈汝兮将奈何。
送侯少府词三章 其二 西郊问俗
作者：孙承恩
朝代：明

有亭兮翼然。弭余节兮停骖。讯父老兮疾苦。汝疾苦兮余诉。政曷为兮康汝。殚余力兮汝处。致汝兮乐生。庶余心兮以宁。
送侯少府词三章·东郭行春
作者：孙承恩
朝代：明

春阳兮载晴。揽余辔兮郊坰。纷髦齯兮欢迎。羌鸡犬兮弗震惊。褰帏兮远览。何极目兮多感。闾阎寂寥兮野荒芜。莫克赈汝兮将奈何。有亭兮翼然。弭余节兮停骖。讯父老兮疾苦。汝疾苦兮余诉。政曷为兮康汝。殚余力兮汝处。致汝兮乐生。庶余心兮以宁。有屋兮棠溪之滨。侯至止兮兹莅我氏，望棠阴兮戴侯仁。侯令去兮弗可留。望棠阴兮我民忧。侯兹陟兮羁上国。怀我侯兮再歌召伯。
钟石辞
作者：孙承恩
朝代：明

有窿者石湖之侧兮。卓立奠峙瞰深碧兮。天与之资地与质兮。巉岩矹硉俨正直兮。上穹而圆下丰益兮。我审厥象孰彷佛兮。有伟巨镛奇雄特兮。洪钧橐籥巧抟埴兮。元气胚胎浑融液兮。于钲崇崇甬衡嶷嶷兮。取象昭昭笋簴秩秩兮。雨沐露濡纷藻饰兮。日精月华增色泽兮。传世千古靡倾仄兮。勿亵勿试神具敕兮。含英蕴灵杳沉默兮。大音则希静以为德兮。障颓镇浮有馀力兮。我观万有纷叱翕兮。鱼龙啸悲风涛荡激兮。敛此群籁厚厥积兮。铿鍧维时振阖辟兮。清庙明堂肆登陟兮。发扬天声播无极兮。
题画四首 其一 秦楼月
作者：孙承恩
朝代：明

长风发。中宵莽莽吹林樾。吹林樾。疏翎整翮，思游天末。青山逸态真奇绝。九皋梦想华亭月。华亭月。一声清唳，海天空阔。
题画四首 其二 点绛唇
作者：孙承恩
朝代：明

桄榔云深，生来南国多珍丽。翠花金羽。反得为身累。弦管歌凝，俛嘿含幽意。秋风起。云山迢递。无计能飞去。
首阳操
作者：孙承恩
朝代：明

西山之岑兮上有蕨薇。我采以食兮足以疗饥。勋华不作兮世道隳。玄云杳冥兮将何归。眷大义兮余其敢违。茫茫九州兮孰余知。后圣作兮谓余是非。吁嗟兮彼厉阶者其殆而。
黄莺儿四首 其一 风
作者：孙承恩
朝代：明

阵阵扫浮埃。汎虞弦，上楚台。飘飏兰蕙吹罗带，残云捲开。明月送来。赵家姊妹难禁耐，透人怀。千金无买，宋玉赋应裁。
黄莺儿四首 其三 雪
作者：孙承恩
朝代：明

万里正同云。看飘扬，密更匀。素鸾皓鹤来无尽，灞桥苦唫。梁园倒樽。蓝关马足行难进，转缤纷。天寒地凛，妆出个、玉乾坤。
黄莺儿四首 其二 花
作者：孙承恩
朝代：明

绰约见婵娟。颤巍巍，百种妍。慇勤多费东君剪，欲言不言。端详可怜。含颦凝思如幽怨，看嫣然。春心无限，偎倚在、晚风前。
黄莺儿四首 其四 月
作者：孙承恩
朝代：明

冉冉上遥天。散清辉，满大千。霓裳缥缈清虚殿，更筹正传。玉人未眠。栏杆十二凭来遍，对婵娟。莫教云掩，我欲醉西园。
黄莺儿四首·风
作者：孙承恩
朝代：明

阵阵扫浮埃。汎虞弦，上楚台。飘飏兰蕙吹罗带，残云捲开。明月送来。赵家姊妹难禁耐，透人怀。千金无买，宋玉赋应裁。绰约见婵娟。颤巍巍，百种妍。慇勤多费东君剪，欲言不言。端详可怜。含颦凝思如幽怨，看嫣然。春心无限，偎倚在、晚风前。万里正同云。看飘扬，密更匀。素鸾皓鹤来无尽，灞桥苦唫。梁园倒樽。蓝关马足行难进，转缤纷。天寒地凛，妆出个、玉乾坤。冉冉上遥天。散清辉，满大千。霓裳缥缈清虚殿，更筹正传。玉人未眠。栏杆十二凭来遍，对婵娟。莫教云掩，我欲醉西园。
宛转词
作者：孙炎
朝代：明

流黄机，响春闺，织成幼时华彩衣。
玉为容，水为瞳，二十嫁与梁家鸿。
妾鼓瑟，郎鼓琴，海枯石烂同一心。
云母屏，夜向冥，郎是明月妾是星。
鞭珊瑚，障流苏，郎骑高马妾坐车。
女萝枝，延兔丝，绵缠到老郎自知。
径寸珠，水中居，团圆到老妾不如。
迎日词
作者：孙炎
朝代：明

凤炙兮麟脯，瑶席兮桂俎。
乐万舞兮如云，吹笙竽兮龙二女。
干孑孑，载以舆。
六苍虹，历天衢。
云霈霈兮夜未艾，执长辔兮久相待。
七谣赠璞冈赵明府 其六 捕蝗谣
作者：孙绪
朝代：明

蝗莫飞，蝗莫飞，闾阎赤子方啼饥。蝗莫育，蝗莫育，田野青苗未成熟。汝飞漫天复育子，将使吾民骈首死。吾受命，吾专城，誓与吾民同死生。汝不尽灭吾不去，吾曹与汝元无情。手疮痍，面黧黑，郊原弥望黄云色。
五禽言·其五
作者：孙绪
朝代：明

提葫芦，沽美酒，伊傅功勋竟何有。比邻新酿隔篱香，瓦盆随处堪濡首。提葫芦，沽美酒。
杨白花
作者：孙蕡
朝代：明

杨白花，花离离。随风化萍草，荡漾无还期。仙桃醉日氍毹暖，荔枝浆冻黄金碗。连臂歌残翠华馆，愁来玉环低款款。春宵长，春宵短。
短歌行
作者：孙蕡
朝代：明

击长剑，和短歌。短歌声无欢，调促情苦多。盼流光，疾逝波。青铜霜飞奈老何。
长歌行
作者：孙蕡
朝代：明

弹鸣弦，发清商。悲吹激林木，歌声一何长。歌声长，弦声缓，百年鼎鼎不易满。
十二月乐词（并引） 其一 五月
作者：孟昉
朝代：明

沿华水汲青尊，含风轻縠虚门。舞困腮融汗粉，翠罗香润，鸳鸯扇织回文。
吴起守信
作者：宋濂
朝代：明

昔吴起出，遇故人，而止之食。故人曰：“诺，期返而食。”起曰：“待公而食。”故人至暮不来，起不食待之。明日早，令人求故人，故人来，方与之食。起之不食以俟者，恐其自食其言也。其为信若此，宜其能服三军欤？欲服三军，非信不可也！
宋铙歌鼓吹曲十二首 其一 太祖生洛阳甲马营中神光满室有香郁然经宿不散此圣徵先见者也为启圣徵第一
作者：宋濂
朝代：明

启圣徵，兆载先。炎精降，烂以鲜。破重阴，烛层？。合之畅，神必宣。应昌期，驭宰权。天序叶，地轨甄。星游渚，白帝延。气贯月，永殷年。质往牒，无不然。惟皇符，炽且骞。著成烈，在不刊。
宋铙歌鼓吹曲十二首 其七 诸将伐蜀取剑州蜀主孟昶封府库请䧏为巴蜀平第七
作者：宋濂
朝代：明

惟彼巴蜀，务靡丽以夸。金块珠砾，纳政于邪。于铄王师，如虎如螭。㩋夷凶族，使民气以摅。足不加首，臂岂大于股。启关迎䧏，崩角无敢后。声明宣，流被区。有百蛮来，同孚至理。上邻二五皇，德羡且阜。
宋铙歌鼓吹曲十二首·太祖生洛阳甲马营中神光满室有香郁然经宿不散此圣徵先见者也为启圣徵第一
作者：宋濂
朝代：明

启圣徵，兆载先。炎精降，烂以鲜。破重阴，烛层？。合之畅，神必宣。应昌期，驭宰权。天序叶，地轨甄。星游渚，白帝延。气贯月，永殷年。质往牒，无不然。惟皇符，炽且骞。著成烈，在不刊。受周禅，崇灵基。飞龙在天，黄道开躬。握乾衡，镇坤机。苍精丧，木无支。黑光荡，日见重。辉天人，同历数。归灵承帝，祐流鸿滋。嘉瑞章，纷若敦。神爵集，肉角来。垊灏灏，俗恢恢。昭皇威，时赫戏。斮老雄，雄势蹙。连寇师，树高纛。袭边城，施虿毒。王赫斯怒誓加戮。百万貔貅若林矗。行视嶕峣胜平陆。升城齐呼山岳覆。飞矢贯臂拔其镞。雄斯穷，畀炎熇。朱鸟鸣，反舌缩。反舌缩，四海服。长淮沸，沸若汤。有蛟下潜石作房。腥沫旁洒，矛距四张。欲鼓孽浪浸日光。真龙出，火鬣明。炳暴髓，焦毒吭。歼厥凶丑如刺狼。水安流，若镜平。皇威洽，濊泽滂。建万寓，庆无疆。耀灵威，奄八夤。如山压卵飙嘘尘。大帅率师手握？。策马饮江江水浑。荡摩日月摇星辰。孰敢奸命馘以徇。蛮荆舆榇称妾臣。剪拜柯条刖其根。一朝坐镇百粤门。南荒帖帖绝妖氛。我鹰之扬，于彼南楚。目城无全，尚何有险阻。虏周惛惛，曾莫搆思。仇孽既殄，胡反噬我师。袅骑厉，华眊旋。海水立，霄旭昏。杀气回薄蓊若烟。濯征斯克功无前。王度远引靡不肩。惟彼巴蜀，务靡丽以夸。金块珠砾，纳政于邪。于铄王师，如虎如螭。㩋夷凶族，使民气以摅。足不加首，臂岂大于股。启关迎䧏，崩角无敢后。声明宣，流被区。有百蛮来，同孚至理。上邻二五皇，德羡且阜。象斯奔，扩南爝。开重昏，揭两曜。通粤海，接闽徼。虏初弗知，跳踉以戏。敢持厥鷇，雏斗与隼，俱力索。气销始就缚。三早凯旋，奏戎乐。威神出自天，显彼帝略。千秋万年，烝庶和且延。维彗出柳，六合布新。矧此弹丸，何敢不臣。彫弓宛转，铁骑参潭。天堑未度，已无江堧。帝诏将臣，俟其来宾。慎毋疾击，以病吾民。长蛇成围，不异祥麟。孱王既䧏，市无惊尘。大宣皇化，覃于至仁。闽关屹南纪，上应牛女星。南将窥瘴海，东或带沧溟。五季失羁御，藩镇擅甲兵。太阿既倒持，僣窃渎恒经。谁欤据二州，于此建节旌。予夺自已出，况复望来庭。太宗嗣宝符，涣号风霆行。稽首归厥命，覆冒仰王灵。鞮译通绝域，圭贽集明廷。神猷杳难测，穆穆臻泰清。皇王握神契，重华叶帝谟。神兵从天下，歘忽千万馀。挥戈日为回，投鞭海成枯。奋击八极间，健疾飞电如。钱氏最先觉，方物久内输。终知乔岳尊，邱阜欲何须。登民献天府，不烦神戈诛。帝德统罔极，万国混车书。汾晋十万甲，数叶僣为君。蟠根欲弗拔，毒虐我烝民。圣人摅武师，威烈赫然振。刀戟夜生火，出入动若神。方将藏下地，䀜已凌高旻。有城皆作醢，无甲不为尘。戎逋胆已落，举族悉来臣。群氓如流鱼，挈置瀛海津。自兹遂生育，陶然履太淳。阪泉著轩德，母浦明尧勋。赫赫炎德殷，永世同不泯。
猗欤诗
作者：宋濂
朝代：明

猗欤君子，在括之阳。餐然其章，有玉其相。厥声孔扬，声之伊何。如岩之峨峨，不刿不颇，屹立而弗阿。塞庭远而，其势绵如。酣如连如，贪噬我中区。君子扬扬，为天子使。诞敷皇灵，以詟其类。彼何人斯，是絷是维，不虞其无知。彼何人斯，是维是絷，不恤其无拂。我金其躬，我赤其衷。我节之崇，以迄于终。皦尔之行，孰能尤之。真尔之刚，孰能柔之。㳺麟之冲冲兮。鸣凤之嗈嗈兮。我思君子，维邦之容兮。
王冕好学
作者：宋濂
朝代：明

王冕者，诸暨人。七八岁时，父命牧牛陇上，窃入学舍，听诸生诵书；听已，辄默记。暮归，忘其牛。或牵牛来责蹊田者。父怒，挞之，已而复如初。母曰：“儿痴如此，曷不听其所为？”冕因去，依僧寺以居。夜潜出，坐佛膝上，执策映长明灯读之，琅琅达旦。佛像多土偶，狞恶可怖；冕小儿，恬若不见。 安阳韩性闻而异之，录为弟子，学遂为通儒。性卒，门人事冕如事性。时冕父已卒，即迎母入越城就养。久之，母思还故里，冕买白牛驾母车，自被古冠服随车后。乡里儿竞遮道讪笑，冕亦笑。选自《元史·王冕传》
琴操二首
作者：宋濂
朝代：明

有穹者霞，其色楚楚。朝宜弋于林，暮汕于渚。役车骎骎，胡弗之休。视彼江水，彭然东流。有洞者林，其色阴阴。可以乐饥，可以洗心。中有白云，蔼其承宇。我亲之思，我心之苦。
琴操二首·哀海东
作者：宋濂
朝代：明

我哀东海，而思之苦。彼何人斯，猛噬如虎。我不击之，我民之忧。纵不我与，覆以我为仇。苍天虽高，冤其有极。非血之呕，曷明心赤。泱泱大风，沉沉寒泉。舍旃舍旃，我尚何言。有妷者女，颜如舜英。诋我以丑，我其何伤。眩白为黑，古亦多有。自尤不遑，敢谁之咎。黄鹄飞来，其音訚訚。我心苟安，何戚弗欣。天上地下，命也奈何。命也奈何，焉知其他。
送东阳马生序
作者：宋濂
朝代：明

余幼时即嗜学。家贫，无从致书以观，每假借于藏书之家，手自笔录，计日以还。天大寒，砚冰坚，手指不可屈伸，弗之怠。录毕，走送之，不敢稍逾约。以是人多以书假余，余因得遍观群书。既加冠，益慕圣贤之道 ，又患无硕师、名人与游，尝趋百里外，从乡之先达执经叩问。先达德隆望尊，门人弟子填其室，未尝稍降辞色。余立侍左右，援疑质理，俯身倾耳以请；或遇其叱咄，色愈恭，礼愈至，不敢出一言以复；俟其欣悦，则又请焉。故余虽愚，卒获有所闻。
当余之从师也，负箧曳屣，行深山巨谷中，穷冬烈风，大雪深数尺，足肤皲裂而不知。至舍，四支僵劲不能动，媵人持汤沃灌，以衾拥覆，久而乃和。寓逆旅，主人日再食，无鲜肥滋味之享。同舍生皆被绮绣，戴朱缨宝饰之帽，腰白玉之环，左佩刀，右备容臭，烨然若神人；余则缊袍敝衣处其间，略无慕艳意。以中有足乐者，不知口体之奉不若人也。盖余之勤且艰若此。
今虽耄老，未有所成，犹幸预君子之列，而承天子之宠光，缀公卿之后，日侍坐备顾问，四海亦谬称其氏名，况才之过于余者乎？
今诸生学于太学，县官日有廪稍之供，父母岁有裘葛之遗，无冻馁之患矣；坐大厦之下而诵《诗》《书》，无奔走之劳矣；有司业、博士为之师，未有问而不告，求而不得者也；凡所宜有之书，皆集于此，不必若余之手录，假诸人而后见也。其业有不精，德有不成者，非天质之卑，则心不若余之专耳，岂他人之过哉！
东阳马生君则，在太学已二年，流辈甚称其贤。余朝京师，生以乡人子谒余，撰长书以为贽，辞甚畅达，与之论辩，言和而色夷。自谓少时用心于学甚劳，是可谓善学者矣！其将归见其亲也，余故道为学之难以告之。谓余勉乡人以学者，余之志也；诋我夸际遇之盛而骄乡人者，岂知余者哉！
送东阳马生序（节选）
作者：宋濂
朝代：明

余幼时即嗜学。家贫，无从致书以观，每假借于藏书之家，手自笔录，计日以还。天大寒，砚冰坚，手指不可屈伸，弗之怠。录毕，走送之，不敢稍逾约。以是人多以书假余，余因得遍观群书。既加冠，益慕圣贤之道，又患无硕师、名人与游，尝趋百里外，从乡之先达执经叩问。先达德隆望尊，门人弟子填其室，未尝稍降辞色。余立侍左右，援疑质理，俯身倾耳以请；或遇其叱咄，色愈恭，礼愈至，不敢出一言以复；俟其欣悦，则又请焉。故余虽愚，卒获有所闻。
当余之从师也，负箧曳屣，行深山巨谷中，穷冬烈风，大雪深数尺，足肤皲裂而不知。至舍，四支僵劲不能动，媵人持汤沃灌，以衾拥覆，久而乃和。寓逆旅，主人日再食，无鲜肥滋味之享。同舍生皆被绮绣，戴朱缨宝饰之帽，腰白玉之环，左佩刀，右备容臭，烨然若神人；余则缊袍敝衣处其间，略无慕艳意，以中有足乐者，不知口体之奉不若人也。盖余之勤且艰若此。
送天台陈庭学序
作者：宋濂
朝代：明

西南山水，惟川蜀最奇。然去中州万里，陆有剑阁栈道之险，水有瞿塘、滟滪之虞。跨马行，则篁竹间山高者，累旬日不见其巅际。临上而俯视，绝壑万仞，杳莫测其所穷，肝胆为之悼栗。水行，则江石悍利，波恶涡诡，舟一失势尺寸，辄糜碎土沉，下饱鱼鳖。其难至如此。故非仕有力者，不可以游；非材有文者，纵游无所得；非壮强者，多老死于其地。嗜奇之士恨焉。
天台陈君庭学，能为诗，由中书左司掾，屡从大将北征，有劳，擢四川都指挥司照磨，由水道至成都。成都，川蜀之要地，扬子云、司马相如、诸葛武侯之所居，英雄俊杰战攻驻守之迹，诗人文士游眺饮射赋咏歌呼之所，庭学无不历览。既览必发为诗，以纪其景物时世之变，于是其诗益工。越三年，以例自免归，会予于京师；其气愈充，其语愈壮，其志意愈高；盖得于山水之助者侈矣。
予甚自愧，方予少时，尝有志于出游天下，顾以学未成而不暇。及年壮方可出，而四方兵起，无所投足。逮今圣主兴而宇内定，极海之际，合为一家，而予齿益加耄矣。欲如庭学之游，尚可得乎？
然吾闻古之贤士，若颜回、原宪，皆坐守陋室，蓬蒿没户，而志意常充然，有若囊括于天地者。此其故何也？得无有出于山水之外者乎？庭学其试归而求焉？苟有所得，则以告予，予将不一愧而已也！
阅江楼记
作者：宋濂
朝代：明

金陵为帝王之州。自六朝迄于南唐，类皆偏据一方，无以应山川之王气。逮我皇帝，定鼎于兹，始足以当之。由是声教所暨，罔间朔南；存神穆清，与天同体。虽一豫一游，亦可为天下后世法。京城之西北有狮子山，自卢龙蜿蜒而来。长江如虹贯，蟠绕其下。上以其地雄胜，诏建楼于巅，与民同游观之乐。遂锡嘉名为“阅江”云。
登览之顷，万象森列，千载之秘，一旦轩露。岂非天造地设，以俟大一统之君，而开千万世之伟观者欤？当风日清美，法驾幸临，升其崇椒，凭阑遥瞩，必悠然而动遐思。见江汉之朝宗，诸侯之述职，城池之高深，关阨之严固，必曰：“此朕沐风栉雨、战胜攻取之所致也。”中夏之广，益思有以保之。见波涛之浩荡，风帆之上下，番舶接迹而来庭，蛮琛联肩而入贡，必曰：“此朕德绥威服，覃及外内之所及也。”四陲之远，益思所以柔之。见两岸之间、四郊之上，耕人有炙肤皲足之烦，农女有捋桑行馌之勤，必曰：“此朕拔诸水火、而登于衽席者也。”万方之民，益思有以安之。触类而思，不一而足。臣知斯楼之建，皇上所以发舒精神，因物兴感，无不寓其致治之思，奚此阅夫长江而已哉？彼临春、结绮，非弗华矣；齐云、落星，非不高矣。不过乐管弦之淫响，藏燕赵之艳姬。一旋踵间而感慨系之，臣不知其为何说也。
虽然，长江发源岷山，委蛇七千余里而始入海，白涌碧翻，六朝之时，往往倚之为天堑；今则南北一家，视为安流，无所事乎战争矣。然则，果谁之力欤？逢掖之士，有登斯楼而阅斯江者，当思帝德如天，荡荡难名，与神禹疏凿之功同一罔极。忠君报上之心，其有不油然而兴者耶？
臣不敏，奉旨撰记，欲上推宵旰图治之切者，勒诸贞珉。他若留连光景之辞，皆略而不陈，惧亵也。
过夷齐祠寄别襄垣殿下三首
作者：宋登春
朝代：明

春蕨生兮依依，春薇秀兮菲菲。怅远人兮□□，□公子兮忘归。云扬兮南山，河流兮潺湲。怀王孙兮不见，采薜荔兮烹兰。云袅袅兮行春，望帝子兮忧殷殷。揽杜蘅兮河渚，结荷衣兮江濆。
过夷齐祠寄别襄垣殿下三首·其一
作者：宋登春
朝代：明

春蕨生兮依依，春薇秀兮菲菲。怅远人兮□□，□公子兮忘归。
过夷齐祠寄别襄垣殿下三首·其三
作者：宋登春
朝代：明

云袅袅兮行春，望帝子兮忧殷殷。揽杜蘅兮河渚，结荷衣兮江濆。
今夕歌
作者：宗臣
朝代：明

今夕何夕兮，星稀月明。今夕何夕兮，得与美人同行。蟋蟀在床兮，凄凄则鸣。江水浩荡兮，泠泠其声。何接美人之殷勤兮，乃使我惆怅而怆情。今夕何夕兮，露下庭荷。今夕何夕兮，得与美人同歌。山有木兮，木有柯。水有鸟兮，鸟有罗。何接美人之慷慨兮，乃使我泪下而滂沱。今夕何夕兮，日居月诸。今夕何夕兮，得与美人同车。前有溪兮，溪有鱼。后有园兮，园有蔬。何接美人之佩环兮，乃使我气结而欷歔。今夕何夕兮，飞鸟鸣禽。今夕何夕兮，得与美人同斟。奉清醴兮，弹素琴。荐上珍兮，扬华音。何接美人之周旋兮，乃使我情结而沾襟。
凤笙曲
作者：宗臣
朝代：明

翠管参差明月弄。高台忽起双飞凤。彩云缥缈华山洞。华山洞，华山矶。朝同出，暮同归。
君马黄
作者：宗臣
朝代：明

君马黄，臣马青，二马并逐臣马停。臣马停，君马行，飞尘走电过龙庭。一鞭胡骑惊，再鞭胡尘平，锦泥玉障垂勋名。吁嗟乎，荆棘满山山路黑，君王未可驰八极。
圣人出
作者：宗臣
朝代：明

圣人出，应昌期。龙来游，凤来仪。天地并，日月齐。统六合，化九夷。产朱草，芬玄芝。延年寿，万岁期。寄谢许由与巢父，及今不出待何时。
思悲翁
作者：宗臣
朝代：明

思悲翁，悲何极。朝相思，暮相忆。今者华，昔者黑。白日难东，黄河难北。思悲翁，悲何极。
战城南
作者：宗臣
朝代：明

战城南，望城北。城北阵云红，城南阵云黑。生当封侯，死当庙食。一战天门青，再战天门赤。挥金戈，拥雕戟。马走缰，人失魄。百万熊罴一时仆。归来麟阁名，观者坐太息。战城南，望城北。
报刘一丈书
作者：宗臣
朝代：明

数千里外，得长者时赐一书，以慰长想，即亦甚幸矣；何至更辱馈遗，则不才益 将何以报焉？书中情意甚殷，即长者之不忘老父，知老父之念长者深也。
至以「上下 相孚，才德称位」语不才，则不才有深感焉。 夫才德不称，固自知之矣；至於不孚之病，则尤不才为甚。
且今之所谓孚者，何哉？日夕策马，候权者之门。门者故不入，则甘言媚词，作妇人状，袖金以私之。即门者持刺入，而主人又不即出见；立厩中仆马之间，恶气袭衣袖，即饥寒毒热不可忍，不去也 。抵暮，则前所受赠金者，出报客曰：「相公倦，谢客矣！客请明日来！」即明日， 又不敢不来。夜披衣坐，闻鸡鸣，即起盥栉，走马抵门；门者怒曰：「为谁？」则曰 ：「昨日之客来。」则又怒曰：「何客之勤也？岂有相公此时出见客乎？」客心耻之 ，强忍而与言曰：「亡奈何矣，姑容我入！」门者又得所赠金，则起而入之；又立向 所立厩中。 幸主者出，南面召见，则惊走匍匐阶下。主者曰：「进！」则再拜，故迟不起； 起则上所上寿金。主者故不受，则固请。主者故固不受，则又固请，然後命吏纳之。 则又再拜，又故迟不起；起则五六揖始出。出揖门者曰：「官人幸顾我，他日来，幸 无阻我也！」门者答揖。大喜奔出，马上遇所交识，即扬鞭语曰：「适自相公家来， 相公厚我，厚我！」且虚言状。即所交识，亦心畏相公厚之矣。相公又稍稍语人曰：「某也贤！某也贤！」闻者亦心许交赞之。
此世所谓上下相孚也，长者谓仆能之乎？前所谓权门者，自岁时伏腊，一刺之外，即经年不往也。闲道经其门，则亦掩耳 闭目，跃马疾走过之，若有所追逐者，斯则仆之褊衷，以此长不见怡於长吏，仆则愈 益不顾也。每大言曰：「人生有命，吾惟有命，吾惟守分而已。」长者闻之，得无厌 其为迂乎？
乡园多故，不能不动客子之愁。至于长者之抱才而困，则又令我怆然有感。天之与先生者甚厚，亡论长者不欲轻弃之，即天意亦不欲长者之轻弃之也，幸宁心哉！
朝云曲
作者：宗臣
朝代：明

朱云缥缈来立霄。人间天上俱迢遥。欲来不来巫山高。巫山高，高无极。梦相见，昼相忆。
朱鹭
作者：宗臣
朝代：明

朱鹭，朱鹭，不在天，不在渚。飞君堂，作君鼓。倡君歌，起君舞。玉戟升，朱矛举。燕明堂，耀神兵。享有道，征不庭。栖凤羽，布龙城。一人庆，四海宁。
游女曲
作者：宗臣
朝代：明

翠鬟玉佩游春风。百花拂袖来湖东。朱颜灼灼惊飞鸿。惊飞鸿，耀明月。人不见，心如结。
秦筝曲
作者：宗臣
朝代：明

翩翩罗袜明珠光。抱得秦声上高堂。调弦促柱移清商。移清商，翻翠袖。满满斟，曲曲奏。
艾如张
作者：宗臣
朝代：明

艾如张，张而罗。罗在山，鸟则罹之。罗在地，鸿则罹之。翩翩者凤，万里一去，千年来过。艾如张，张而罗，柰此凤者何。
萱草词四章为伊母夫人赋
作者：宗臣
朝代：明

萱草离离兮，山之阳。朱为衣兮，青为裳。嗟彼秋风兮，起大荒。俾其花日飘泊而不可见兮，何以慰此心之彷徨。萱草菲菲兮，山之曲。曳紫霞兮，缀红玉。嗟彼秋风兮，振庭绿。俾其叶日凋零而不可寻兮，何以慰此心之踯躅。萱草芬芬兮，山之侧。对芳芷兮，远丛棘。嗟彼秋风兮，还以仆。俾其枝日偃蹇而不可起兮，何以慰此心之叹息。萱草萋萋兮，山之隅。杂玄芝兮，间绿芜。嗟彼秋风兮，遽以枯。俾其根日萧索而不可保兮，何以慰此心之踟蹰。
萱草词四章为伊母夫人赋·其一
作者：宗臣
朝代：明

萱草离离兮，山之阳。朱为衣兮，青为裳。嗟彼秋风兮，起大荒。俾其花日飘泊而不可见兮，何以慰此心之彷徨。
赵瑟曲
作者：宗臣
朝代：明

鄞郸美女颜似玉。翠袖朱弦理新曲。寒月泠泠江水绿。江水绿，江云停。谁为此，湘妃灵。
车遥遥篇
作者：宗臣
朝代：明

车遥遥兮，马骎骎。送君行兮，河之阴。望而不见兮，伤我心。车遥遥兮，马萧萧。送君行兮，河之桥。望而不见兮，俾魂消。车遥遥兮，马翩翩。送君行兮，山之巅。望而不见兮，涕留连。车遥遥兮，马騑騑。送君行兮，江之矶。望而不见兮，泪沾衣。
送将归
作者：宗臣
朝代：明

客子远役兮，驷马驰。驾言长往兮，适郊圻。念我同心兮，怅有违。送君河桥兮，牵君衣。问君去兮，何时归。恨无羽翼兮，同君飞。岁暮不归兮，当谁依。
采菱曲
作者：宗臣
朝代：明

湖上菱花落复开。兰舟桂楫去复来。妖童艳女行相催。行相催，不可住。罗衣寒，碧水绿。
雉子斑
作者：宗臣
朝代：明

雉子斑斑，方游水湍。朝游水北，暮游水南。五色其羽，文何翩翩。嗟彼王孙，来游江干。须臾盻之，忽焉见残。雉子向言，有鸟在天，尔胡我残。有鸿在沼，尔胡我殃。嗟雉子，尔无言。尔惧我残，尔惧我殃，谁令尔斑。
龙笛曲
作者：宗臣
朝代：明

高褛缥缈流玉音。梅花零落寒江深。江中隐隐双龙吟。双龙吟，吟未已。朝霞红，暮霞紫。
云州谣
作者：尹耕
朝代：明

黄雾塞，云州川，止有独石无新边。无新边，虏伺便堪怜。小校能迎战，头二刀，臂双箭。西军来，若雷电，汉廷飞将何足羡。
古乐府
作者：岳正
朝代：明

短短床，太局促，徒能坦郎腹，未得展郎足。纵郎有意为合欢，床短安能荐郎宿。太局促，短短床，流苏苦不长，兰麝无馨香。郎欲招妾妾不来，可怜春色空辉光。
营建纪成诗
作者：岳正
朝代：明

天眷美营，建也修焉，创焉，民弗知也。天眷有明，诞命高祖，俯监万方，定都江浒。如龙斯蟠，如虎斯踞，以朝以会，以享以祀。逖矣厥谟，钦于世世。天眷有明，亦启文祖，为厥孙谋，聿又胥宇。碣石之西，太行之东，有严厥宫，四海是同。维帝即阼，夙夜顾，审既受职，民亦冒祉。乃继乃述，乃经乃营，戢此土工，为万国宗。乃召大臣，出任予重，曰某尔总，曰某尔董。役夫总总，工师傱傱，鼛鼓逢逢，人心悀悀。有赫朝堂，有翼庙庭，琐琐公府，欻忽偕兴。士方耕矣，女方箴矣，曾不惊矣，奏功成矣。匪臣之功，伊民之力，匪民之力，维帝之则。帝曰：匪予文祖之志，天相文祖，烂其营室。
有感
作者：庞嵩
朝代：明

曷云不足，曷云有馀。物有尽时，同归太虚。独这点灵根，流行天地，万古如如。
潮平颂五章
作者：庞嵩
朝代：明

明明天子，嘉靖殷邦。率地普天，万方来王。北虏晨遁，倭奴夕襄。矧尔广潮，居国南乡。而抗车辙，臂若螗螂。明明天子，赫震厥怒。我有方文，我有召武。桓桓于征，阚如虓虎。歼厥渠魁，仍执丑虏。俾民突有烟，俾民室斯堵。海涛既清，京观峨峨。潮方既平，厥功孰多。予曰有奔奏，政清人和。予曰有奔奏，先驱震那。人亦有言，抚制惟烈。以峙其粻，戢寇有截。维我蔡公，炳先作哲。人亦有言，政在元戎。以逭其逋，以馁其锋。俾获就擒，实维蔡公。于惟蔡公，仁而有勇。缓带轻裘，不戁不竦。大憝既澄，群奸滋恐。谁则剥脂，谁则窃俸。言奏肤功，蕃锡斯宠。爰握政枢，爰司宪总。俾霖雨于八方，华夷一统。
狂风二章
作者：庞嵩
朝代：明

狂风倏起，埃霾障天。阻我中路，微亦有缘。狂风且恶，摇摇我衣。我脚则定，岂风动则移。
纪别五章
作者：庞嵩
朝代：明

煦煦者和，维时之春。物胥以育，于胥海滨。胥斯海滨，荣斯欣欣。物斯欣斯，矧伊人斯。浩浩者流，曰维珠江。萃彼百川，其沛滂滂。可以济桴，可以载航。无曰德则小，谁哉子量。丽彼春江，朝阳孔熙。彼山则翠，于江之湄。中有行舟，其鸣咿咿。维鸥鶒则飞，维鸳鹭则飞。鸟之扬矣，江之长矣。鸟之悦矣，江之阔矣。壮哉子观，目云豁矣。莫予物违，形之脱矣。既载我酒，亦将我殽。酌别春江，其情交交。其情交交，其行逼逼。水岐路分，维子之适。作此好歌，以慰戚戚。
与吕子发浒西
作者：康海
朝代：明

苍云烂，白日长。并辔游，辞曲房。君去不来我心伤。山寂寂，阒无侣，愁检故诗历孤屿。孤屿亭亭当大河，下有万尺之洪波。洪波万尺有时尽，此意悠悠君若何。
雁儿落带得胜令·饮中闲咏
作者：康海
朝代：明

数年前也放狂，这几日全无况。闲中件件思，暗里般般量。真个是不精不细丑行藏，怪不得没头没脑受灾殃。从今后花底朝朝醉，人间事事忘。刚方，篌落了膺和滂；荒唐，周全了籍与康。
题画山水
作者：张以宁
朝代：明

云渺渺，水依依。人家春树暗，僧舍夕阳微。扁舟一叶来何处，定有诗人放鹤归。烟暝起，雨疏来。溪树阴都合，岩花湿更开。安得身闲似鸥鸟，尽情飞去复飞回。
登东坡祠
作者：张天赋
朝代：明

重上高祠拜长公，□□□□□□□。□□海国从渠老，想见金莲尚□□。天□□□□五岭，月明松顶照孤忠。熙丰国□□□□，□□□□恨不穷。
补牛尾八阕乐歌辞 其一 载氏
作者：张孟兼
朝代：明

彼民之初生兮靡慝。彼熙载兮不知不识。彼一人兮操要会以立极。
补牛尾八阕乐歌辞 其七 依地德
作者：张孟兼
朝代：明

彼奠而靡隳兮惟厚。取财而勿匮兮，惟百耕者馀饩宿陇首。俾我不武，法其阴德。
补牛尾八阕乐歌辞 其三 遂草木
作者：张孟兼
朝代：明

而萌肇茁，而汇弥稷。乃攘乃剔，蕃其质。中我宫室，中我琴瑟。
补牛尾八阕乐歌辞 其二 玄鸟
作者：张孟兼
朝代：明

鸸之来，民迎禖矣。鸸之归，民财阜矣。相甲历以制宜，之子兮勤施。
补牛尾八阕乐歌辞 其五 敬天常
作者：张孟兼
朝代：明

聿康回自神兮，彼天折其柱。维民彝俶乱兮，畴日监而在兹。乃维其斁，乃安其度。
补牛尾八阕乐歌辞 其八 总万物之极
作者：张孟兼
朝代：明

眷群生，气莫阏。芸万百，一何轕。应不求兮，聚必夺。绍物开智兮，一物胥达。
补牛尾八阕乐歌辞 其四 奋五谷
作者：张孟兼
朝代：明

种之嘉，播乃畬。出而作，赵其镈。仓斯千，祝百年。乃昭率育，乃游鼓腹。
补牛尾八阕乐歌辞·载氏
作者：张孟兼
朝代：明

彼民之初生兮靡慝。彼熙载兮不知不识。彼一人兮操要会以立极。鸸之来，民迎禖矣。鸸之归，民财阜矣。相甲历以制宜，之子兮勤施。而萌肇茁，而汇弥稷。乃攘乃剔，蕃其质。中我宫室，中我琴瑟。种之嘉，播乃畬。出而作，赵其镈。仓斯千，祝百年。乃昭率育，乃游鼓腹。聿康回自神兮，彼天折其柱。维民彝俶乱兮，畴日监而在兹。乃维其斁，乃安其度。若掘大象兮，调太鸿。乘精拱默兮，耳目内通。维率九寰以承流兮，顺轨从。风亮天工兮，一人斯隆。彼奠而靡隳兮惟厚。取财而勿匮兮，惟百耕者馀饩宿陇首。俾我不武，法其阴德。眷群生，气莫阏。芸万百，一何轕。应不求兮，聚必夺。绍物开智兮，一物胥达。
一笑山辞
作者：张宁
朝代：明

邈舒啸兮山间，宛游息兮幽閒。齐绮褐兮无斁，忘藿肉兮加餐。滴花露兮月午，宿暮雨兮空岩。画烹茶兮烟远，夕往颊兮云还。濯莲池以舒思兮，步兰坡以怡颜。卓笔盘陀兮研清涟。挹苍玉之佳爽兮，眄芙蓉之巑岏。怅昔游之既远兮，念长别而怀惭。晤无由而忽至兮，安毕景于忘言。
丁都护
作者：张宁
朝代：明

衣襟敛袭，明器充如。丁都护。杞梓桐柏，狸首斑如。丁都护。北山石椁，纻絮斮漆乎。丁都护。若堂若防马鬣乎。丁都护。菟裘营丘嬴博乎。丁都护。东西南北可识欤。丁都护。千秋万年可无虞。丁都护。死者乐土，生者安居。丁都护。夫骨有托，终以宁妾躯。丁都护。
上之回
作者：张宁
朝代：明

上之回，雍甘泉。风云翕从，寒暑推迁。驰北戎，驱南蛮。率东瓯，走西滇。周德四海安八埏，岁来巡行千万年。
临高台
作者：张宁
朝代：明

临高台，天中央。白玉作柱，黄金为梁。台端有嘉宾，台下启周行。周行四达，佳宾相望。投弓惜鹄，鸣凤来翔。
佩兰辞
作者：张宁
朝代：明

夫何胜地兮，独当此茂辰。百卉竞发兮，群动趋新。积李缟夜兮，崇桃炫晨。纷色臭之投时兮，又蹊径之同人。蹇予行之无从兮，切独怀夫幽真。弹吾冠以陟冈兮，振吾衣以扬尘。拾遗芳于宿莽兮，仍故素于荒滨。缉华英以为佩兮，袭馀香以垂绅。亦旖旎而葳蕤兮，既绸缪而因循。谅易词之不可以忞忞传兮，服楚言而恂恂。弦清琴以和鸣兮，邃虚室以求伦。挹信美之自中兮，庶音好之弗湮。
叶太守丛竹图
作者：张宁
朝代：明

斐君子兮湘川，冠绿玉兮乘云。軿俨若来兮既遇，忽轩举兮蹁跹。风萧萧兮雨歇，月皎皎兮山间。怅幽贞兮不见，渺音节兮云天。
巫山高
作者：张宁
朝代：明

巫山高，高不极。瞿塘险，深莫测。欲济无梁，奋飞无翼。南人思南北思北，心怀中土何由适。徘徊日暮云，怅望阳台侧。远道未能归，何因念朝夕。
江南弄
作者：张宁
朝代：明

采莲采菱双棹行，游女绰约朝云轻。阳春和寡，吹凤笙，奏龙笛。按秦筝。鼓赵瑟。
看桃图
作者：张宁
朝代：明

枝上花，花下人。红芳与绿鬓，颜色骄青春。花开满枝还结子，人生莫作浪游身。
艾如张
作者：张宁
朝代：明

艾而张罗，蒐以狩，宁干戈。安不忘危，厉不伤和。三面尽解如雀何。
重建温国文正公祠堂颂
作者：张宁
朝代：明

堂宇翼翼，子孙之式。于昭穆清，先祖孔怿。既合既具，笾豆有奕。维垣维屏，陟降有秩。不庶以靡，先□之则。绵绵夏邑，逖逖温国。勿替嗣之，永世无斁。
题莘叔耕山水图
作者：张宁
朝代：明

山出云兮周垣，水洄风兮双弹。树交维兮帐羃，猿鹤语兮歌繁。漱清蒙兮酎饮，撷芳实兮珍餐。缉青蒲兮盛服，枕白石兮重裀。纷彼美兮难即，易予素兮聊安。怀良朋兮不至，胡一来兮遄还。念蓬累兮终陋，感匏系兮长叹。谅馀衷之耿耿兮，终吾遇而盘桓。
于园
作者：张岱
朝代：明

于园在瓜洲步五里铺，富人于五所园也。非显者刺，则门钥不得出。葆生叔同知瓜洲，携余往，主人处处款之。
园中无他奇，奇在磊石。前堂石坡高二丈，上植果子松数棵，缘坡植牡丹、芍药，人不得上，以实奇。后厅临大池，池中奇峰绝壑，陡上陡下，人走池底，仰视莲花反在天上，以空奇。卧房槛外，一壑旋下如螺蛳缠，以幽阴深邃奇。再后一水阁，长如艇子，跨小河，四围灌木蒙丛，禽鸟啾唧，如深山茂林，坐其中，颓然碧窈。瓜洲诸园亭，俱以假山显，，至于园可无憾矣。
湖心亭看雪
作者：张岱
朝代：明

崇祯五年十二月，余住西湖。大雪三日，湖中人鸟声俱绝。是日更定矣，余拏一小舟，拥毳衣炉火，独往湖心亭看雪。雾凇沆砀，天与云与山与水，上下一白。湖上影子，惟长堤一痕、湖心亭一点、与余舟一芥、舟中人两三粒而已。
到亭上，有两人铺毡对坐，一童子烧酒炉正沸。见余大喜曰：“湖中焉得更有此人？”拉余同饮。余强饮三大白而别。问其姓氏，是金陵人，客此。及下船，舟子喃喃曰：“莫说相公痴，更有痴似相公者！”
白洋潮
作者：张岱
朝代：明

故事，三江看潮，实无潮看。午后喧传曰：“今年暗涨潮。”岁岁如之。
庚辰八月，吊朱恒岳少师至白洋，陈章侯、祁世培同席。海塘上呼看潮，余遄往，章侯、世培踵至。
立塘上，见潮头一线，从海宁而来，直奔塘上。稍近，则隐隐露白，如驱千百群小鹅擘翼惊飞。渐近，喷沫溅花，蹴起如百万雪狮，蔽江而下，怒雷鞭之，万首镞镞，无敢后先。再近，则飓风逼之，势欲拍岸而上。看者辟易，走避塘下。潮到塘，尽力一礴，水击射，溅起数丈，著面皆湿。旋卷而右，龟山一挡，轰怒非常，炝碎龙湫，半空雪舞。看之惊眩，坐半日，颜始定。
先辈言：浙江潮头，自龛、赭两山漱激而起。白洋在两山外，潮头更大，何耶？
哀张廷芳辞
作者：张弼
朝代：明

余始束发兮与子偕游。载策罢驽兮追迹华辀。搜抉今古兮仰止前修。身世华蟫兮朝绎暮紬。焕烂秾郁兮内绷而外彪。胡彼苍弗仁兮造化与雠。既坎壈于云途兮竟天阏于春秋。奄骑箕尾兮上薄泬漻。我怀痛激兮我泪横流。英魂渺渺兮九原幽。嗟我良友兮羌赍志而长休。
哀张联芳辞
作者：张弼
朝代：明

惨淡兮秋容，懔慄兮凄风。怀美人兮掩涕，郁怊帐兮阗胸。策予马兮东郭，睇佳城兮五茸。仰隐掺兮濯濯，匪周党兮谁同。羌桂芳兮消歇，歌下里兮悲冥鸿。
哀文江张御史辞
作者：张弼
朝代：明

粤岁巳巳兮天狼耀芒。爰有卫霍兮固我圉疆。胡皇舆枉御兮六飞劝勷。孰执其咎兮曰惟巨珰。珰不足诛兮实痛群良。有豸斯冠兮文江之英。焱惊尘集兮溘焉云亡。孰不南奔兮胡独甘乎镝铓。曰君辱臣死兮惟义之常。死虽可逃兮吾志弗降。锟铻赤堇之产兮百鍊益刚。猗嗟豸冠兮生者为殇。归气作厉兮犹剿乎犬羊。缅思是时兮天地苍黄。天心不渝兮日月其光。华夷骇闻兮孰不尽伤。惊沙飘梗兮四顾茫茫。断云没鹘兮彼天一方。精英烨煌兮逐雁以南翔。有孤茕茕兮抱麟经而独伤。我哀豸冠兮重珰谋之不臧。冠发上指兮夜何时明。
哀李栾城辞
作者：张弼
朝代：明

浩溔潏濊兮栾水扬波。黯惨蒙雾兮野雨流沙。萧瑟莽苍兮木无柯。漂摇旅寄兮居无家。噫嚱吁夫君兮胡陨魄于斯阿。亲昵何在兮环视维他。连蹇孱弱兮惟赢童之是。与幽沉转辗兮遂罹此。若羁栖翕忽兮英魂其何许。夙矫翼以方翔兮溯芳风而委羽。川激湍以东注兮弗盈科而奄沮。痛尔同气兮檗餐而茶茹。怅望闽邦兮逶迟崎峣。遄驾灵举兮峻山洪涛。仰叩彼苍兮彼不我昭。噫嚱吁夫君兮庶返故庐以逍遥。
哀某辞
作者：张弼
朝代：明

嘅余弱龄之美尚兮，窃诵夫君之姱辞。伟鹏骞而海涌兮，惘莫测其攸之。煦枯悴荣兮，潜运四时。左右黔赢兮，俨若婴儿。忽隼击平野兮，立空台而溯寒飔。或朱璎宝璐兮，络霞锦而饰毛施。济以腾蛟翥凤之翰劄兮，诚世之瑰奇。陟玉堂清华兮，维分攸宜。帝念岭之南兮，烦鹭车而往绥。犷驯而猘弭兮，绩用告最。来秩宗之陟兮，曰维德之清粹。胡遽脱屣兮，望勾吴而归憩。杉云桂月兮，朝吟夕醉。翩灵风兮挟云辀，观大化兮竟长游。湖山黯惨兮，云雾相缪。骚坛空兮，谁蓍谁龟。恨我生之后兮，独掩泪而憀憀。
哀菊庄陈先生辞
作者：张弼
朝代：明

紧羲画兮开天，三圣作兮朗以宣。胡元圣之孔神兮尚折摘而绝编。于天其浩浩兮海其渊渊。伟若人之卓识兮，弗中慑兮力绵。耽嗜矻矻兮佔哔以穷年。我欲之兮峻山修川。溘长逝兮徒糟粕之攸传。噫嘻吁兮将孰与言。洒弱翰兮弹哀弦。溯长风兮寄予怀之惓惓。
哀郑丰城辞
作者：张弼
朝代：明

望天未兮崷崒，霭流云兮霮䨴。跂夫君兮高标，欲乘风兮拥彗。胡轩车兮弗来，怅我行兮莫遂。忽报书兮在傍，刺中肠兮掩泪。白日颓兮号鸺鹠，芳菲蔫兮闻鷤䳏。循往辙兮追维，枉良才兮下位。尹三佐兮弗迁，屯汪洋兮洒沬。局何参兮常铨，伊谁门兮谁馈。骋骏足兮中庭，神骥悲鸣兮顿辔。挥利锋兮断齑，湛卢嗟兮徒淬。呜呼所遭则然，嗟夫君兮何悔。亟躧履兮归来，抚故山兮松桂。奄骑气兮上征，视素履兮弗愧。余仰止兮无穷，托空辞兮远慰。将黄鹄兮北南，溯长风兮中愦。
哀陈桧清词
作者：张弼
朝代：明

昔之日兮忻忻嘻嘻。弄图与书兮左右罔弗宜。今何日兮竟何之。云杉露草兮山阿水涯。我怀我痛兮云何其不悲。
哀陈编修母辞
作者：张弼
朝代：明

容与闺闼弗自忕兮。城壈遐途弗日瘵兮。熀煌茀帔天实赉兮。荣悴惟命胡戚胡泰兮。餐冰抱雪允自快兮。云驭飙轮忽长迈兮。爰仰矩仪一何隶隶兮。吴山迢遥椰舆南载兮。风酸神悽白日晻暧兮。掩泪凝睇激我永嘅兮。
土堆高
作者：张弼
朝代：明

土堆高，河底深。劳人力，快人心。天公久旱泉胍涩，漕河寸水如寸金。百万亿国赋自南北，百万亿行旅自北南。若令河底塞，将何以为国。安得甘雨应时来，土堆摊平种禾麦。
御史朱良玉母陈孺人以节显为作黄鹄篇
作者：张弼
朝代：明

黄鹄黄鹄，双飞双宿。中道失其雄，孤雌悲逐逐。悲逐逐，呜呜呜，奋绝欲与雄俱徂。不念毁巢室，念此黄口雏。黄口之雏，伊谁之哺。忍死哺雏，庶弗殆厥祖。我雏毣毣，我心孔鞠。我雏扬扬，我心斯降。高山有鸟，九苞其章。怜我寒饥痛我孀。谓我雏兮，于烨其光。饲我以玉之粒，醴之酹，不我身□杀，也谓世之祥。呜呜我雄，曷弗我将。海兮桑，山兮砺，矢与雄兮俱。顾语雏，顾语雏。凤之德，勿尔孤。
挽双溪词
作者：张弼
朝代：明

朝望双溪，暮望双溪。双溪竟何在，白云白离离。？？云之下，宛宛见我居。松杉槐影相掩映，碧瓦鳞次黑板扉。灵根昔均庆，具迩同燕嬉。一痛灵根殒，再惊伯氏违。呜呼伯氏，我心孔悲。尔疾作兮，谁调刀圭。尔殒兮，谁进餔麋。尔含殓兮，谁施衾□。尔临穴兮，谁执绋纚。尔其虞兮，谁为奠卮。匜匪无人也，弗我弟为。呜呼伯氏，我心孔悲。笳鼓竞惨切，旅馆风凄其。安得两肘出翼翻然化黄鹄，千里万里望双溪而南飞。精神恍恍听遐骛，此身局束将安之。朝望双溪，暮望双溪。我思伯氏无穷期，我思伯氏无穷期。
挽某淑人词
作者：张弼
朝代：明

吁嗟淑人之生兮，当元师之劻勷。噫嘻淑人之死兮，将龙辔之度江。终始艰虞兮，惟忧勤而保□桑。相夫子以德善兮，启后世之耿光。允淑人之幽贞兮，绵似续兮奚忘。
淮济旱
作者：张弼
朝代：明

淮济旱，旱之极。秋无禾，夏无麦。身何衣，口何食。呜呼淮济之民，乌乎而不为贼。
渔父怨三章
作者：张弼
朝代：明

渔父怨，怨皇天。海鲜满网，南风作颠。踯躅海岸，筏不能前。鱼烂于网，冰泮于船。归来叹息忍饿眠，恶少敲门催网钱。渔父怨，怨贼徒。既解我网，又截我蒲。捉人邀赎，髡笞剥屠。贷钱往赎，侑以尊壶。赎得归来裳也无，官军相见其胡卢。渔父怨，不怨人，不怨天，只怨海上无良田。耕田还租得安坐，满海黄金亦不作。可伤连岁苦凶荒，老农全家受寒饿。
渔父怨三章·其一
作者：张弼
朝代：明

渔父怨，怨皇天。海鲜满网，南风作颠。踯躅海岸，筏不能前。鱼烂于网，冰泮于船。归来叹息忍饿眠，恶少敲门催网钱。
渔父怨三章·其二
作者：张弼
朝代：明

渔父怨，怨贼徒。既解我网，又截我蒲。捉人邀赎，髡笞剥屠。贷钱往赎，侑以尊壶。赎得归来裳也无，官军相见其胡卢。
独漉篇
作者：张弼
朝代：明

鼓鸣镯，歌独漉。独漉独漉，乱我心曲。不畏水深，不畏泥浊。有弓尝射蛟，有刀当屑玉。烈女无媚容，丈夫不受辱。翩翩者鵧，鸦为之逐。林林谋夫，国仇来复。我刀夜鸣，欲剿膻腥。子弗我砺，梦寐征营。虎逸于山，睨我□□。□□□□，□□之患。
章江歌
作者：张弼
朝代：明

章江水，清见底。无鱼虾，有石子。石子何磊磊，行人行未已。东西西复东，鸟飞兔走天地笼。人生岂长好，前度少年今巳老。不如美酒饮千钟，往来处处皆春风。
金牛思阡词为柯在亨进士赋
作者：张弼
朝代：明

朝望金牛兮白云绳绳。夕望金牛兮碧草维芿。痛灵根之夙陨兮托陂陀之玄扃。纵琼为梁兮明月履。养弗逮生兮予生何俚。郁床沈绵兮怀此諰諰。有翩者乌兮余膝为跽。人弗尔若兮徒涕而泗。匪天降酷兮实我罪之遗。
题画
作者：张弼
朝代：明

□色欣欣如笑，溪流脉脉无声。亭下十分好景，琴中万古幽情。
题竹赠童志昂黄门出补寿昌尹
作者：张弼
朝代：明

空梁兮有罟。周道兮有阻。眷清风兮两土。睇箾村兮草莽。烨若木兮伊谁与伍。翩翠旗兮翔舞。控重华兮何所。中踌躇兮怅千古。
峡
作者：张拱辰
朝代：明

峡山高兮千寻，峡流险兮寖淫。障白日于晴空，泼岩崖之微阴。碧草萋菲，怪石峨巍。山鬼夜哭，鹧鸪朝啼。聆惜春波兮日瀰漫，中流一箭兮飞奔遄。游人值此兮命难存。余舟已济兮心犹酸。拉长年与三老兮正襟而诉之。莫余行其少迈兮顾流而易之。乘白日之馀光兮择芳渚而憩之。桂棹兮兰桨，神明兮翱翔。有酒兮酤我，共酌兮斜阳。
宛转歌
作者：张时彻
朝代：明

明星粲，露华泫。宛转歌，歌宛转。月白乌夜啼，弦长曲何短。绿水芙蓉夜夜开，芭蕉叶落心常卷。
幽涧泉
作者：张时彻
朝代：明

幽涧泉，飞珠玉。道傍白花细如粟，绳枢小户架山麓。翁析薪，妇煮粥。小儿敲冰断青竹，风吹草屋寒肃肃。
五人墓碑记
作者：张溥
朝代：明

五人者，盖当蓼洲周公之被逮，激于义而死焉者也。至于今，郡之贤士大夫请于当道，即除魏阉废祠之址以葬之；且立石于其墓之门，以旌其所为。呜呼，亦盛矣哉！
夫五人之死，去今之墓而葬焉，其为时止十有一月耳。夫十有一月之中，凡富贵之子，慷慨得志之徒，其疾病而死，死而湮没不足道者，亦已众矣；况草野之无闻者欤？独五人之皦皦，何也？
予犹记周公之被逮，在丙寅三月之望。吾社之行为士先者，为之声义，敛赀财以送其行，哭声震动天地。缇骑按剑而前，问：“谁为哀者？”众不能堪，抶而仆之。是时以大中丞抚吴者为魏之私人毛一鹭，公之逮所由使也；吴之民方痛心焉，于是乘其厉声以呵，则噪而相逐。中丞匿于溷藩以免。既而以吴民之乱请于朝，按诛五人，曰颜佩韦、杨念如、马杰、沈扬、周文元，即今之傫然在墓者也。
然五人之当刑也，意气扬扬，呼中丞之名而詈之，谈笑以死。断头置城上，颜色不少变。有贤士大夫发五十金，买五人之头而函之，卒与尸合。故今之墓中全乎为五人也。
嗟乎！大阉之乱，缙绅而能不易其志者，四海之大，有几人欤？而五人生于编伍之间，素不闻诗书之训，激昂大义，蹈死不顾，亦曷故哉？且矫诏纷出，钩党之捕遍于天下，卒以吾郡之发愤一击，不敢复有株治；大阉亦逡巡畏义，非常之谋难于猝发，待圣人之出而投缳道路，不可谓非五人之力也。
由是观之，则今之高爵显位，一旦抵罪，或脱身以逃，不能容于远近，而又有剪发杜门，佯狂不知所之者，其辱人贱行，视五人之死，轻重固何如哉？是以蓼洲周公忠义暴于朝廷，赠谥褒美，显荣于身后；而五人亦得以加其土封，列其姓名于大堤之上，凡四方之士无不有过而拜且泣者，斯固百世之遇也。不然，令五人者保其首领，以老于户牖之下，则尽其天年，人皆得以隶使之，安能屈豪杰之流，扼腕墓道，发其志士之悲哉？故余与同社诸君子，哀斯墓之徒有其石也，而为之记，亦以明死生之大，匹夫之有重于社稷也。
贤士大夫者，冏卿因之吴公，太史文起文公、孟长姚公也。
促织
作者：张煌言
朝代：明

促织促织，微吟闺夕。纬妇惊秋，停机太息。织缣苦短，织纩苦密；万缕千丝，织不成疋。
放歌
作者：张煌言
朝代：明

吁嗟乎！沧海扬尘兮日月盲，神州陆沈兮陵谷崩！藐孤军之屹立兮，呼癸呼庚；予悯此孑遗兮，遂息机而寝兵。方壶圆峤兮，聊税驾以埋名；岂神龙鱼服兮，罹彼豫且之罾！予生则中华兮，死则大明；寸丹为重兮，七尺为轻。维彼文山兮，亦羁绁于燕京；黄冠故乡兮，非予心之所欣。欲慷慨以自裁兮，既束缚而严更；学谢公以绝粒兮，奈群诼之相并！等鸿毛于一掷兮，何难谈笑而委形！忆唐臣之嚼齿兮，视鼎镬其犹冰！念先人之浅土兮，忠孝无成；翳嗣子于牢笼兮，痛宗祀之云倾！已矣乎！荀琼、谢玉亦有时而凋零，予之浩气兮化为风霆，余之精魂兮化为日星。尚足留纲常于万祀兮，垂节义于千龄，夫何分孰为国祚兮孰为家声！歌以言志兮，肯浮慕乎箕子之贞；若以拟夫「正气」兮，或无愧乎先生！
春暮有怀
作者：张煌言
朝代：明

嗟予初衣，柔翰勃窣。国难驱人，衽金袖铁。日月如驶，蹐地局天？汎汎沧海，盘桓小年。薄暮酒歌，怆焉彼美；安得九还，以庆灵纪。山川窈窕，爰奏素琴；琴言维何，写此春心。
泉穴鱼
作者：张煌言
朝代：明

南有鲋鱼，实生泉穴；臣于鼋君，鳖行仰沫。水族失欢，暴腮勿活；岂其撄鳞，贪饵故绝。
秦吉了·其三
作者：张煌言
朝代：明

鸢犹嚇，鹊徒唶，仓庚空格磔。哀哉不能飞，起视来禽尝叹息。
长相思秋
作者：张煌言
朝代：明

秋山青，秋水明。午梦惊秋醒未醒，乾坤一草亭。故国盟，故园情。夜阑斜月透疏棂，孤鸿三两声。
上之回
作者：张萱
朝代：明

上之回，阊阖开。鞭六龙，遍九垓。鸣条无风，破块无雨。帝力何有，油油禾黍。
临高台
作者：张萱
朝代：明

临高台，台未倾。俯深池，池未平。行乐且及时，谁能俟河清。曾闻王子乔，骖驾白鹿游层霄。千秋亦共尽，天路空迢迢。不如拍浮酒池中，右持杯，左持螯，被服纨素长逍遥。
先禁人，却道人难禁，形影已逃神禹鼎。鸱鸮枭獍□□□，阿鼻狱中难拷竟
作者：张萱
朝代：明

先禁人，□人能禁缚，离里附毛肤共剥。请看鬼穴□□□，□穴何尝相抵触。
十禽言·其一
作者：张萱
朝代：明

郭公郭婆，郭公郭婆，为乐孔多。其乐伊何，以犁以锄。种豆得豆，种禾得禾。有钱即沽酒，有酒即高歌。
十禽言·其六
作者：张萱
朝代：明

麦饭熟，麦饭熟。剥喙不到门，褦襶不出屋，私债已完官租足。常掉臂，常鼓腹。快活三，麦饭熟。
圣人出
作者：张萱
朝代：明

圣人出，唐虞际。名世应，地天泰。泰阶平，阊阖开，麟游凤集纷徘徊。九重端拱四彝来，游康衢，登春台。尔禾尔黍，尔筐尔筥。十日一风，五日一雨。
巫山高
作者：张萱
朝代：明

巫山高，巫水深。风瑟瑟，日冥冥。山中之人杳难寻，朝朝暮暮猿哀吟。我思君，君不知。巫山高，巫水深。
思悲翁
作者：张萱
朝代：明

思悲翁，翁何悲。南山有台，北山有薇。我思翁，泪沾裳。岁月已徂道路长，荆棘满山川无梁。
有所思
作者：张萱
朝代：明

有所思，思何极。山不可梯，川不可楫。欲往从之，伊何日。望白云兮飞扬，嗟黄鹄兮翱翔，云去鹄逝兮何方。我思君，君不知，中心藏之不复疑。吁嗟乎，有所思，千秋万岁以为期。
朱鹭
作者：张萱
朝代：明

朱鹭，翔以舞。谁植其羽，于河之浒。何翩翩，唼清涟。穆穆天子，亿万斯年。
秋日园居口号六十章·其六
作者：张萱
朝代：明

□□□□□□□，□童牧竖婆娑舞。儿孙携得社□□，笑付残膏沃焦釜。
翁离
作者：张萱
朝代：明

拥离趾中，风雨何漂摇。朝巢幕，暮巢苕。不哺尔子祝尔裸，裸不类我。谁哺我，拥离趾中。
艾如张
作者：张萱
朝代：明

艾如张，张于何。君子防未然，民生在厥初。畏首畏尾，身其馀几。差毫釐，谬千里。
雉子斑
作者：张萱
朝代：明

雉子斑，斑如许。出松林，穿竹屿。嶷嶷其角，楚楚其羽。呼俦侣，啄禾黍。咆哮一声花下来，前俦后侣不知处。
杂赋刘氏铜像
作者：张诩
朝代：明

恩赦侯，蛇学龙。范金为像，屡杀冶工。金人已去，翁仲无踪。恨不如谢豹，羞愧若为容。
吴山图记
作者：归有光
朝代：明

吴、长洲二县，在郡治所，分境而治。而郡西诸山，皆在吴县。其最高者，穹窿、阳山、邓尉、西脊、铜井。而灵岩，吴之故宫在焉，尚有西子之遗迹。若虎丘、剑池及天平、尚方、支硎，皆胜地也。而太湖汪洋三万六千顷，七十二峰沉浸其间，则海内之奇观矣。
余同年友魏君用晦为吴县，未及三年，以高第召入为给事中。君之为县，有惠爱，百姓扳留之，不能得，而君亦不忍于其民。由是好事者绘《吴山图》以为赠。
夫令之于民，诚重矣。令诚贤也，其地之山川草木，亦被其泽而有荣也；令诚不贤也，其地之山川草木，亦被其殃而有辱也。君于吴之山川，盖增重矣。异时吾民将择胜于岩峦之间，尸祝于浮屠、老子之宫也，固宜。而君则亦既去矣，何复惓惓于此山哉？昔苏子瞻称韩魏公去黄州四十馀年而思之不忘，至以为《思黄州》诗，子瞻为黄人刻之于石。然后知贤者于其所至，不独使其人之不忍忘而已，亦不能自忘于其人也。
君今去县已三年矣。一日，与余同在内庭，出示此图，展玩太息，因命余记之，噫！君之于吾吴有情如此，如之何而使吾民能忘之也！
沧浪亭记
作者：归有光
朝代：明

浮图文瑛居大云庵，环水，即苏子美沧浪亭之地也。亟求余作《沧浪亭记》，曰：“昔子美之记，记亭之胜也。请子记吾所以为亭者。”
余曰：昔吴越有国时，广陵王镇吴中，治南园于子城之西南；其外戚孙承祐，亦治园于其偏。迨淮海纳土，此园不废。苏子美始建沧浪亭，最后禅者居之：此沧浪亭为大云庵也。有庵以来二百年，文瑛寻古遗事，复子美之构于荒残灭没之余：此大云庵为沧浪亭也。
夫古今之变，朝市改易。尝登姑苏之台，望五湖之渺茫，群山之苍翠，太伯、虞仲之所建，阖闾、夫差之所争，子胥、种、蠡之所经营，今皆无有矣。庵与亭何为者哉？虽然，钱镠因乱攘窃，保有吴越，国富兵强，垂及四世。诸子姻戚，乘时奢僭，宫馆苑囿，极一时之盛。而子美之亭，乃为释子所钦重如此。可以见士之欲垂名于千载，不与其澌然而俱尽者，则有在矣。
文瑛读书喜诗，与吾徒游，呼之为沧浪僧云。
项脊轩志
作者：归有光
朝代：明

项脊轩，旧南阁子也。室仅方丈，可容一人居。百年老屋，尘泥渗漉，雨泽下注；每移案，顾视，无可置者。又北向，不能得日，日过午已昏。余稍为修葺，使不上漏。前辟四窗，垣墙周庭，以当南日，日影反照，室始洞然。又杂植兰桂竹木于庭，旧时栏楯，亦遂增胜。借书满架，偃仰啸歌，冥然兀坐，万籁有声；而庭堦寂寂，小鸟时来啄食，人至不去。三五之夜，明月半墙，桂影斑驳，风移影动，珊珊可爱。
然余居于此，多可喜，亦多可悲。先是庭中通南北为一。迨诸父异爨，内外多置小门，墙往往而是。东犬西吠，客逾庖而宴，鸡栖于厅。庭中始为篱，已为墙，凡再变矣。家有老妪，尝居于此。妪，先大母婢也，乳二世，先妣抚之甚厚。室西连于中闺，先妣尝一至。妪每谓余曰：”某所，而母立于兹。”妪又曰：”汝姊在吾怀，呱呱而泣；娘以指叩门扉曰：‘儿寒乎？欲食乎？’吾从板外相为应答。”语未毕，余泣，妪亦泣。余自束发，读书轩中，一日，大母过余曰：”吾儿，久不见若影，何竟日默默在此，大类女郎也？”比去，以手阖门，自语曰：”吾家读书久不效，儿之成，则可待乎！”顷之，持一象笏至，曰：”此吾祖太常公宣德间执此以朝，他日汝当用之！”瞻顾遗迹，如在昨日，令人长号不自禁。
轩东，故尝为厨，人往，从轩前过。余扃牖而居，久之，能以足音辨人。轩凡四遭火，得不焚，殆有神护者。
项脊生曰：“蜀清守丹穴，利甲天下，其后秦皇帝筑女怀清台；刘玄德与曹操争天下，诸葛孔明起陇中。方二人之昧昧于一隅也，世何足以知之，余区区处败屋中，方扬眉、瞬目，谓有奇景。人知之者，其谓与坎井之蛙何异？”
余既为此志，后五年，吾妻来归，时至轩中，从余问古事，或凭几学书。吾妻归宁，述诸小妹语曰：”闻姊家有阁子，且何谓阁子也？”其后六年，吾妻死，室坏不修。其后二年，余久卧病无聊，乃使人复葺南阁子，其制稍异于前。然自后余多在外，不常居。
庭有枇杷树，吾妻死之年所手植也，今已亭亭如盖矣。
和曾大尹去思十咏 其五 天柱兴怀
作者：徐庸
朝代：明

晴峰万仞插青□，日照芙蓉宿翳消。判笔不摇真可拟，至今民□想高标。
转应词二首
作者：徐庸
朝代：明

疏树。疏树。黄叶乱飘江路。西风吹鬓飕飕。景色浑如去秋。秋去。秋去。塞外远人归未。秋梦。秋梦。梦觉笛声三弄。空堂蟋蟀频鸣。正是窗前月明。明月。明月。曾见几番圆缺。
转应词二首·其一
作者：徐庸
朝代：明

疏树。疏树。黄叶乱飘江路。西风吹鬓飕飕。景色浑如去秋。秋去。秋去。塞外远人归未。
转应词二首·其二
作者：徐庸
朝代：明

秋梦。秋梦。梦觉笛声三弄。空堂蟋蟀频鸣。正是窗前月明。明月。明月。曾见几番圆缺。
中秋月·中秋月
作者：徐有贞
朝代：明

中秋月。月到中秋偏皎洁。偏皎洁，知他多少，阴晴圆缺。阴晴圆缺都休说，且喜人间好时节。好时节，愿得年年，常见中秋月。
句践胆
作者：徐渭
朝代：明

颈则长，喙则鸟。胆罢县，吴为沼。吴胆先，王胆后。人知之，谓王踵其报。嗟嗟王将奈何。胆与矢，尝孰难。王兼尝，吴以歼。王若辛，孰肥甘。肥哉甘哉突无烟。嗟嗟王将奈何。王遗黎，悲且歌。
市中虎
作者：徐渭
朝代：明

隆庆皇，贺太平。年辛未，二月望，猛虎入城。从何方，粗蹄大爪泥上没，行人谁信虎脚迹。藏何所，日何食，祸不测。幸得郭爷燕客王家山，铜鼓震地火照天，老畜避火下山去。明真观，咬道士。千秋巷，拗狄吉。横布裙，嚇出矢。挑过高墙，搅街市。朴行人，堕溷厕。千秋巷里少年三十辈，白捧铁叉攒虎背。攒得虎皮碎复碎，与谁睡。少年扛虎送官府，四下官府赏米七八斗，就教少年剥松下虎。死魂魄，上山去。头和皮，送官府。宰肉归家，饲妻与母。古人言，市有虎。信之者，足愚鲁。今若此，云如何。金波罗，城中做窠。凡百事，尽有似他。难信一边说话。
张家槐
作者：徐渭
朝代：明

张家槐，鹊巢枝，使君才出户阖扉。鞭行人，上及飞。弹鹊母，连鹊卵，鹊母弃雏走何所。曙衙开，邸报来，使君朝去鹊莫归。
悲饔歌
作者：徐渭
朝代：明

吴人饕，越人俎。一臛忤舌死杖下。肉少甘，骨为土。
歌风台
作者：徐渭
朝代：明

碎媪酒，卧媪垆。武家垆畔鼾呼呼。丰沛中，群酒徒。噱季鼻大糟所都。谁唤隆准而公乎。十二年，左纛还。著红衫，应午炎。七尺所临万马环。诸王列侯敢不虔。猎徒酒伴隘巷看。独召故老金爵乾。惜青春，赭朱颜。乃思猛士得将安。归问野鸡还我韩。鄂州篇，衡县权。渭也俯，拾所残。悲异代，良楚酸。谓河高水流拍天，渭两过之河未然。麻姑量海海然浅，三尺鸟爪没至骭。大家作计一何长，请看何人偏堕短。英彭不雌，季心所猜。今布越耳，终当为豨。终当为豨，不如我先之。旧所得猛士，十当一无遗。十既一无遗，安得不歌以思。骓渡江，八千从。非父老是使彼，安识籍与梁。巴蜀公，缟新城。奉三老教发帝丧。义兵若河日以东。乃知王者，师上亲长礼教下首功。蜀公亲历效验明。乃知猛士，难四方守易战攻。谁兼不蹄买蹀骢。击太牢，祀鄹乡。听叔孙通，徵鲁诸生。惊礼四公，远来于商。
歌风台·其一
作者：徐渭
朝代：明

碎媪酒，卧媪垆。武家垆畔鼾呼呼。丰沛中，群酒徒。噱季鼻大糟所都。谁唤隆准而公乎。十二年，左纛还。著红衫，应午炎。七尺所临万马环。诸王列侯敢不虔。猎徒酒伴隘巷看。独召故老金爵乾。惜青春，赭朱颜。乃思猛士得将安。归问野鸡还我韩。
歌风台·其三
作者：徐渭
朝代：明

英彭不雌，季心所猜。今布越耳，终当为豨。终当为豨，不如我先之。旧所得猛士，十当一无遗。十既一无遗，安得不歌以思。
歌风台·其二
作者：徐渭
朝代：明

鄂州篇，衡县权。渭也俯，拾所残。悲异代，良楚酸。谓河高水流拍天，渭两过之河未然。麻姑量海海然浅，三尺鸟爪没至骭。大家作计一何长，请看何人偏堕短。
歌风台·其四
作者：徐渭
朝代：明

骓渡江，八千从。非父老是使彼，安识籍与梁。巴蜀公，缟新城。奉三老教发帝丧。义兵若河日以东。乃知王者，师上亲长礼教下首功。蜀公亲历效验明。乃知猛士，难四方守易战攻。谁兼不蹄买蹀骢。击太牢，祀鄹乡。听叔孙通，徵鲁诸生。惊礼四公，远来于商。
氛何来
作者：徐渭
朝代：明

氛何来，蔽日明。尧舜禹汤周二王。我高皇得知不，列圣最英者世宗。氛何来，由水木，连公工。尧老倦勤厌甲兵。窃权而败时当严，氛伺得之揽天纲。大者鹏鲲小寸鲂。一饭未报，睚眦则爽。行私借公，孰云不臧。闵予不幸，宾于幕幢。谁其翼者，放勋所居，金之方。律兮索兮，谁不知名，又谁翼之。河九折而翁子善谈，而居洛阳。轮不规兮，能激浆。翼又孰数，更仆一斛粟。嗟矣哉，大河浑鱼，村唱伯喈。
观猎篇
作者：徐渭
朝代：明

茅刀割水娇红茜，风偃寒梢卧长堰。青林疏树隔荒坟，白水茫茫看不见。将军本是北平豪，记得依稀身姓曹。怕向扬州作贵客，惯从下泽骤鸣镳。万里秋郊平似舸，千骑围中一是我。箭叫饿鸱，龙腾快马。趁鹿逐獐，解绦掣锁。耳后生风，鼻头出火。自来此州，杀贼不暇。皂雕气销，韩卢魄堕。昨见儒生，衣长履大。入揖令公，挥金不谢。抽笔制词，弯弓辄射。住释挟屠，刳牛食鲊。外枯中腴，无所不可。促骑请邀，徵徒出野。牵犬莫迟，见兔辄打。傥遇大兕，一发断髁。为先生寿，引满十斝。健儿跪领将军言，翻身上马去如烟。宝刀映日不足数，角巾受风真可怜。浅草平堤水痕聚，万蹄避水移家去。沙拥肥螯掠岸飞，丝牵小豸当空乳。汉将穷追路欲阑，胡家瓯脱避何难。今朝立马祁连上，不见匈奴一骑还。
观猎篇（并序）
作者：徐渭
朝代：明

茅刀割水娇红茜，风偃寒梢卧长堰。青林疏树隔荒坟，白水茫茫看不见。将军本是北平豪，记得依稀身姓曹。怕向扬州作贵客，惯从下泽骤鸣镳。万里秋郊平似舸，千骑围中一是我。箭叫饿鸱，龙腾快马。趁鹿逐獐，解绦掣锁。耳后生风，鼻头出火。自来此州，杀贼不暇。皂雕气销，韩卢魄堕。昨见儒生，衣长履大。入揖令公，挥金不谢。抽笔制词，弯弓辄射。住释挟屠，刳牛食鲊。外枯中腴，无所不可。促骑请邀，征徒出野。牵犬莫迟，见兔辄打。傥遇大兕，一发断髁。为先生寿，引满十斝。健儿跪领将军言，翻身上马去如烟。宝刀映日不足数，角巾受风真可怜。浅草平堤水痕聚，万蹄避水移家去。沙拥肥螯掠岸飞，丝牵小豸当空乳。汉将穷追路欲阑，胡家瓯脱避何难。今朝立马祁连上，不见匈奴一骑还。
郑本白兔
作者：徐渭
朝代：明

噫吁嘻，虾蟆无翼，能载羿妻。宋鹊之捷，宁不能飞。人言日广千里，月亦如之。七为楼台三为坻，吴罡斫桂不得睡，帝命牵犬而猎之。娄金之宿，徒有光芒。赵简之翟，既以赠将。罡兮持手不得猎，下呼鹊也腾苍苍。玉兔告蟆，蟆不得庇。宋鹊上天，玉兔下地。
凤笙曲
作者：徐熥
朝代：明

纤指按节玉参差，樱唇缓吸声迟迟，吹侬无限心中悲。心中悲，望远情，何时吹，双凤鸣。
别意·柳梢青
作者：徐熥
朝代：明

莺语声吞。蛾眉黛蹙，总是销魂。银烛光沉，兰闺夜永，月满离尊。罗衣空湿啼痕。肠断处、秋风暮猿。潞水寒冰，燕山残雪，谁与温存。
君马黄
作者：徐熥
朝代：明

君马黄，臣马赤。君马驰驱，臣马辟易。君马登天闲，臣马伏槽枥。二马同行，一马太息。
寄远·诉衷情近
作者：徐熥
朝代：明

孤灯细雨，枕畔泪痕无数。幽期难托琴心，愁绪怕传尺素。暗想香肌艳质，放诞风流，肠断朱弦暮。天台路。遥在桃花深处。芳闺冷落，只恐青春误。凭谁诉。而今佳会，蹉跎后日，相逢无据。早遂蓝桥遇。
感旧·传言玉女
作者：徐熥
朝代：明

泪眼朦胧，滴损桃花双颊。起傍朱阑，听东风啼鴂。旧欢如梦，隔断云山干叠。恨柳嗔花，怨蜂愁蝶。沉水香酣，倚薰笼、肠万结。绿波春草，记去年离别。那忍春归，又见梨梢飞雪。褪尽铅华，镜中妆靥。
战城南
作者：徐熥
朝代：明

战城南，死城北，枯骨累累弃路侧。为我谓乌，游魂不归。臭腐将焉用，饲汝安足悲。阴云漠漠，寒雨潇潇。黄昏古城下，新鬼声号咷。阳九厄，战城南，空裹革。七尺微躯我不惜，老死蓬蒿竟何益。愿为忠臣，忠臣诚可为。茫茫穹庐，掩骼为谁。
春思·点绛唇
作者：徐熥
朝代：明

金谷香飘，绿杨枝啭莺声巧。残红轻扫。满径胭脂绕。蜂蝶无情，苦被东风恼。春归早。佳期渐杳。镜里铅华老。
春怨·卖花声
作者：徐熥
朝代：明

春雨夜潇潇。目断蓝桥。梦中犹忆翠云翘。觉后泪痕空自湿，无限魂销。瘦损沈郎腰。虚度良宵。何时金屋贮妖娆。灯下凝眸羞不语，同解罗绡。
春怨·如梦令
作者：徐熥
朝代：明

一夜风狂雨妒。孤枕寒灯难度。杜宇太无情，苦唤东君归去。春暮。春暮。飞絮落花无数。
春情·苏幕遮
作者：徐熥
朝代：明

篆烟微，灯燄小。罗帐香酣，一夜春多少。钟漏沉沉人悄悄。含醉含醒，梦只巫山绕。枕云浓，梁月皎。笑语叮咛，此意休忘了。无那邻鸡声太早。顾影仓皇，莫待纱窗晓。
朝云曲
作者：徐熥
朝代：明

朝云日日阳台上，晻暧迷茫开绮帐，襄王一去劳相望。劳相望，梦难醒，湘水绿，湘山青。
江南弄
作者：徐熥
朝代：明

冰肌皓魄红罗襦，郁金裙带悬流苏，莲舟荡漾临澄湖。临澄湖，连臂歌，欢不来，将奈何。
游女曲
作者：徐熥
朝代：明

罗衣半褪飘金缕，约束纤腰五杂组，日暮采芳临洛浦。临洛浦，鲜明珠，望交甫，心踟蹰。
秋风辞
作者：徐熥
朝代：明

秋风摇落兮，草木变衰。白云缭绕兮，鸿雁声悲。兰为佩兮，芙蓉为裳。彼君子兮，天一方。鼓桂棹兮，度横塘。明星烂兮，露为霜。歌声沸兮，夜未央。誓与君兮，永不忘。人生欢会兮，安可常。
落叶哀蝉曲
作者：徐熥
朝代：明

西风兮吹襟，蝉声兮满林。古砌静而叶落，凄然感乎予心。忆美人于闺房兮，方敛袂而沉吟。
闺思·忆秦娥
作者：徐熥
朝代：明

游人别。几回梦断花间月。花间月。关山两地，一般圆缺。青楼雁尽音书绝。可怜空带同心结。同心结。灯前偷看，寸心都折。
闺情·卖花声
作者：徐熥
朝代：明

远信阻青禽。幽怨难禁。寒更孤枕半边衾。铁马声残金鸭冷，月在花阴。双靥泪痕深。湿透罗襟。当初谁信有于今。衣带渐宽腰渐减，空结同心。
黄节妇复明歌
作者：徐熥
朝代：明

黄氏母，夫亡守志多辛楚。血泪洒黄泉，泪枯双目瞽。母目瞽，儿心苦，朝夕吮眸眸未愈。母子精诚良可哀，一朝忽尔双眸开。母目开，父目瞑，老泪依然滴孤枕。
龙笛曲
作者：徐熥
朝代：明

于阗玉管流哀音，馀音寥亮水龙吟，调繁指弱忧思深。忧思深，涕汍澜，怀远道，催清颜。
杂谣四首
作者：徐祯卿
朝代：明

夫为虏，妻为囚。少妇出门走，道逢爷娘不敢收。东市街，西市街。黄符下，使者来。狗觫觫，鸡鸣飞上屋。风吹门前草肃肃。坏我民居田，树子桐与槚。桐槚何青青，素车不得下。狐彭彭，兔逐逐，反顾奔以北。弯弓来，弯弓来。沼我乎逵兮，筑子之栖兮。木槿陨落，巢安归兮。
杂谣四首·其一
作者：徐祯卿
朝代：明

夫为虏，妻为囚。少妇出门走，道逢爷娘不敢收。东市街，西市街。黄符下，使者来。狗觫觫，鸡鸣飞上屋。风吹门前草肃肃。
杂谣四首·其三
作者：徐祯卿
朝代：明

狐彭彭，兔逐逐，反顾奔以北。弯弓来，弯弓来。
榆台行
作者：徐祯卿
朝代：明

榆台高以临匈奴，匈奴之罪当夷。战不利，师被围。师被围，士无粮，渴无浆。拔剑仰天诀，壮士饿死亡。弃尸不保，蹂藉道傍。嗟尔从军之人，行不来归。奈之何，心伤悲。
槃舞歌辞
作者：徐祯卿
朝代：明

灵芝华，华洞房。凤凰仪，仪九章。生逢盛世圣祚长。陛下承基人悦康。鼓玄瑟，吹凤簧。八音翕合而锵锵。坐者忘疲，听者哀以伤。且为乐，寿万年，何用怵惕怀虞殃。主献前致辞，宾酬跪奉觞。命如晨风叶，倏忽聚散允无常。及时秉烛游，日月不我将。鸡号旦旦，鹤鸣瀼瀼。诸君慎勿离席而东西，具我粗饭进糁羹。日团圞，升扶桑，次衡阳。倒君衣，服君裳。考钟击鼓会明堂。日之方中朝既昌。蛮夷率舞，鸟兽攸行。陛下黄耇，福履无疆。
五杂组
作者：徐贲
朝代：明

五杂组，机上丝。往复还盘中棋，不获已人别离。五杂组，园中花。往复还陌上车，不获已人无家。
长歌复短歌四章
作者：徐贲
朝代：明

长歌长，短歌短，百岁人生那得满。昔不乐，今何如，少年焉用多读书，桑枢瓮牖为穷儒。短歌短，长歌长，男儿有足行四方。鞍在马，轮在车，请君莫言道路赊，安能局束长在家。长歌停，短歌起，春风吹入行人耳。壮年少，老日多，人生有志莫蹉跎，致君尧舜当如何。短歌歇，长歌续，百年碌碌复碌碌。交者多，知者少，取次论心皆草草，志士栖迟眼中老。
万空歌
作者：悟空
朝代：明

天也空，地也空，人生渺渺在其中。日也空，月也空，东升西落为谁功？金也空，银也空，死后何曾在手中！妻也空，子也空，黄泉路上不相逢！权也空，名也空，转眼荒郊土一封！
将入山留别同学
作者：成鹫
朝代：明

我所之，乃在南山之南北山之北。山中何所有，中有一室两扉无四壁。主人默坐万山寂，外有盘盘细路通檐隙。我自能行人不识，上有巉岩磊砢之奇石。覆以千年之松百年之柏，下有青泉昼夜流湱湱。大鱼长尺半，小鱼长半尺。山雨晴，山云辟，云来无心去无迹。山窗虚，山月白，一晕清光如太极。山中乐事言不悉，我纵言之竟何益。我去作居亭，君当后来客。后来践斯境，要妙心自领。君毋早来，早来僧未醒。君毋晚来，晚来山已暝。君有行，山有径。君自呼，山自应。停君呼，止君听，谓声在呼还在听。若云在呼应何闻，云在听者山自静。却笑巢许愚，洗耳临清颍。山风畟畟松閒来，山僧耳底无些剩。
打春牛歌三阕·其二
作者：成鹫
朝代：明

春牛白，春牛黑，朝往城南暮城北。春牛瘠，春牛肥，昨日东郊今日西。
拟忼慨歌送智泓禅者归北山旧隐
作者：成鹫
朝代：明

丛林可住而不可住也，深山不可住而可住也。丛林而可住者，粥饭次第，香花络绎，利养富庶。其不可住者，人我山高，生死海阔，尘牢狱固。去而入山，苦无闻见，胼手胝足以作务。深山安可住也，然与鹿豕为徒，猿鹤为侣。出则笠雨蓑风，耕田种芋。入则息影松阴，安禅衡宇。不知有名，焉知毁誉。不知有利，焉知积聚。深山不可不住也。君不见智泓智者薄善知识而不为，向北山之北而归去。
题张北山太极行乐之图
作者：成鹫
朝代：明

游遍东西南朔，究竟关闽濂洛。淹贯典坟丘索，镕铸精华糟粕。驱役风云电雹，成就文章著作。静似澄潭碧落，动若枢机橐籥。清比朱霞白鹤，高等泰山乔岳。悟到先天天不言，坐断湖山山一角。手持一卷太极图，默与濂溪添注脚。五行一，阴阳也，诚无为，机善恶。阴阳一，太极也，入一门，闭六凿。太极本无极，也领真如归寂莫。用之则行舍则藏，此是北山真行乐。遥寻竺土契参同，直溯横渠绍家学。
深虑论
作者：方孝孺
朝代：明

虑天下者，常图其所难而忽其所易，备其所可畏而遗其所不疑。然而，祸常发于所忽之中，而乱常起于不足疑之事。岂其虑之未周欤？盖虑之所能及者，人事之宜然，而出于智力之所不及者，天道也。
当秦之世，而灭诸侯，一天下。而其心以为周之亡在乎诸侯之强耳，变封建而为郡县。方以为兵革不可复用，天子之位可以世守，而不知汉帝起陇亩之中，而卒亡秦之社稷。汉惩秦之孤立，于是大建庶孽而为诸侯，以为同姓之亲，可以相继而无变，而七国萌篡弑之谋。武、宣以后，稍削析之而分其势，以为无事矣，而王莽卒移汉祚。光武之惩哀、平，魏之惩汉，晋之惩魏，各惩其所由亡而为之备。而其亡也，盖出于所备之外。唐太宗闻武氏之杀其子孙，求人于疑似之际而除之，而武氏日侍其左右而不悟。宋太祖见五代方镇之足以制其君，尽释其兵权，使力弱而易制，而不知子孙卒困于敌国。此其人皆有出人之智、盖世之才，其于治乱存亡之几，思之详而备之审矣。虑切于此而祸兴于彼，终至乱亡者，何哉？盖智可以谋人，而不可以谋天。
良医之子，多死于病；良巫之子，多死于鬼。岂工于活人，而拙于谋子也哉？乃工于谋人，而拙于谋天也。古之圣人，知天下后世之变，非智虑之所能周，非法术之所能制，不敢肆其私谋诡计，而唯积至诚，用大德以结乎天心，使天眷其德，若慈母之保赤子而不忍释。故其子孙，虽有至愚不肖者足以亡国，而天卒不忍遽亡之。此虑之远者也。夫苟不能自结于天，而欲以区区之智笼络当世之务，而必后世之无危亡，此理之所必无者，而岂天道哉！
蚊对
作者：方孝孺
朝代：明

天台生困暑，夜卧絺帷中，童子持翣飏于前，适甚就睡。久之，童子亦睡，投翣倚床，其音如雷。生惊寤，以为风雨且至也。抱膝而坐，俄而耳旁闻有飞鸣声，如歌如诉，如怨如慕，拂肱刺肉，扑股面。毛发尽竖，肌肉欲颤；两手交拍，掌湿如汗。引而嗅之，赤血腥然也。大愕，不知所为。蹴童子，呼曰：“吾为物所苦，亟起索烛照。”烛至，絺帷尽张。蚊数千，皆集帷旁，见烛乱散，如蚁如蝇，利嘴饫腹，充赤圆红。生骂童子曰：“此非吾血者耶？尔不谨，蹇帷而放之入。且彼异类也，防之苟至，乌能为人害？”童子拔蒿束之，置火于端，其烟勃郁，左麾右旋，绕床数匝，逐蚊出门，复于生曰：“可以寝矣，蚊已去矣。”
生乃拂席将寝，呼天而叹曰：“天胡产此微物而毒人乎？”
童子闻之，哑而笑曰：“子何待己之太厚，而尤天之太固也！夫覆载之间，二气絪緼，赋形受质，人物是分。大之为犀象，怪之为蛟龙，暴之为虎豹，驯之为麋鹿与庸狨，羽毛而为禽为兽，裸身而为人为虫，莫不皆有所养。虽巨细修短之不同，然寓形于其中则一也。自我而观之，则人贵而物贱，自天地而观之，果孰贵而孰贱耶？今人乃自贵其贵，号为长雄。水陆之物，有生之类，莫不高罗而卑网，山贡而海供，蛙黾莫逃其命，鸿雁莫匿其踪，其食乎物者，可谓泰矣，而物独不可食于人耶？兹夕，蚊一举喙，即号天而诉之；使物为人所食者，亦皆呼号告于天，则天之罚人，又当何如耶？且物之食于人，人之食于物，异类也，犹可言也。而蚊且犹畏谨恐惧，白昼不敢露其形，瞰人之不见，乘人之困怠，而后有求焉。今有同类者，啜栗而饮汤，同也；畜妻而育子，同也；衣冠仪貌，无不同者。白昼俨然，乘其同类之间而陵之，吮其膏而盬其脑，使其饿踣于草野，流离于道路，呼天之声相接也，而且无恤之者。今子一为蚊所，而寝辄不安；闻同类之相，而若无闻，岂君子先人后身之道耶？”
天台生于是投枕于地，叩心太息，披衣出户，坐以终夕。
豫让论
作者：方孝孺
朝代：明

士君子立身事主，既名知己，则当竭尽智谋，忠告善道，销患于未形，保治于未然，俾身全而主安。生为名臣，死为上鬼，垂光百世，照耀简策，斯为美也。苟遇知己，不能扶危为未乱之先，而乃捐躯殒命于既败之后；钓名沽誉，眩世骇俗，由君子观之，皆所不取也。
盖尝因而论之：豫让臣事智伯，及赵襄子杀智伯，让为之报仇。声名烈烈，虽愚夫愚妇莫不知其为忠臣义士也。呜呼！让之死固忠矣，惜乎处死之道有未忠者存焉——何也？观其漆身吞炭，谓其友曰：“凡吾所为者极难，将以愧天下后世之为人臣而怀二心者也。”谓非忠可乎？及观其斩衣三跃，襄子责以不死于中行氏，而独死于智伯。让应曰：“中行氏以众人待我，我故以众人报之；智伯以国士待我，我故以国士报之。”即此而论，让馀徐憾矣。
段规之事韩康，任章之事魏献，未闻以国士待之也；而规也章也，力劝其主从智伯之请，与之地以骄其志，而速其亡也 。郄疵之事智伯，亦未尝以国士待之也；而疵能察韩、魏之情以谏智伯。虽不用其言以至灭亡，而疵之智谋忠告，已无愧于心也。让既自谓智伯待以国士矣，国士——济国之上也。当伯请地无厌之日，纵欲荒暴之时，为让者正宜陈力就列，谆谆然而告之日：“诸侯大夫各安分地，无相侵夺，古之制也。今无故而取地于人，人不与，而吾之忿心必生；与之，则吾之骄心以起。忿必争，争必败；骄必傲，傲必亡”。谆切恳至，谏不从，再谏之，再谏不从，三谏之。三谏不从，移其伏剑之死，死于是日。伯虽顽冥不灵，感其至诚，庶几复悟。和韩、魏，释赵围，保全智宗，守其祭祀。若然，则让虽死犹生也，岂不胜于斩衣而死乎？
让于此时，曾无一语开悟主心，视伯之危亡，犹越人视秦人之肥瘠也。袖手旁观，坐待成败，国士之报，曾若是乎？智伯既死，而乃不胜血气之悻悻，甘自附于刺客之流。何足道哉，何足道哉！虽然，以国士而论，豫让固不足以当矣；彼朝为仇敌，暮为君臣，腆然而自得者，又让之罪人也。噫！
恭和圣制夏日与辅臣同游·其一
作者：方献夫
朝代：明

太液流光，水阔源长。万年社稷赖明良。稽首我皇，致治成康。载稽首慈圣，安祝皇嗣炽而昌。
升天行
作者：施闰章
朝代：明

丹凤一双，乘云上翔。俯视八极，中路徬徨。下尘小臣，心思太古。言叩天门，手击天鼓。雷雨昼迷，噤不得语。天阊高高，高不可即。但见群仙，玉女侍侧，货财千亿。小臣昧死顿首言：天阙清虚，安用货财千万亿，愿丐下土小民作衣食。仙人持节，问汝何所求？小臣不愿富贵，愿假赤螭，游戏十洲。山无崩徙，河海安流，天子万年兵革罢，小臣鲁钝，但当贫贱长优游。
劈破玉
作者：无名氏
朝代：明

要分离，除非天做了地；要分离，除非东做了西；要分离，除非官做了吏。你要分时分不得我，我要离时离不得你；就死在黄泉也，做不得分离鬼。
闯王
作者：无名氏
朝代：明

朝求升，暮求合，近来贫汉难存活。早早开门拜闯王，管教大小都欢悦。杀牛羊，备酒浆，开了城门迎闯王，闯王来了不纳粮。吃他娘，着她娘，吃着不够有闯王。不当差，不纳粮，大家快活过一场。
大同歌
作者：曹于汴
朝代：明

农人农，贾人贾。文人文，武人武。左贾右农，谁与通功。轩文轾武，谁与禦侮。瞽师典乐，刖夫司阍。智愚迭役，孰去孰存。乾坤何磅礴，为蟨为蛩蛩。周主昌君义，殷士揭臣忠。山青云霭白，草绿花舒红。东家圣，老于行，西家愚，没于市。无用费平章，亦各毕其事。
近观歌
作者：曹于汴
朝代：明

近以观远，人以观天。我以观物，后以观前。小以亲巨，偏以观全。粗以观细，显以观玄。枝头一珠露，万古包鸿濛。鸿濛不缘腐草隔，仍向秋萤见化工。一呼天地始，一吸天地终。所以圣王不下榻，康民阜物成丰功。
公无渡河
作者：曾鸣雷
朝代：明

公无渡河，河水深。白浪如山，昼常阴阴。公无渡河，河怪多。泣鲸鲵，舞蛟鼍。虽有剑阁崚嶒削天立，王遵之驭犹可叱，终不如河浩浩变态莫测。噫，公无渡河。
登江苏金坛顾龙山
作者：朱元璋
朝代：明

望西南隐隐神坛，独跨征车，信步登山。烟寺迂迂，云林郁郁，风竹珊珊。一尘不染，浮生九还，客中有僧舍三间，他日偷闲，花鸟娱情，山水相看。
广琴操十首 其一 将归操
作者：朱右
朝代：明

河之深兮，谁将厉之。河之浅兮，谁将揭之。河洋洋兮，不我济之。竭泽以渔兮，蛟龙辟之。覆巢夭胎兮，凤凰去之。夫人有知兮，予实类之。九州博大兮，将予遂之。
广琴操十首 其五 拘幽操
作者：朱右
朝代：明

羑之阴兮，罘罘。羑之室兮，幽幽。嗟室之人兮，为死为囚。匪维伊愆兮，实我之邮。日月有明兮，容光勿留。
广琴操十首 其十 残形操
作者：朱右
朝代：明

狸维兽，不见其首。我梦之形，吉凶曷究。式协于占，载观其繇。曰修尔躬，自天之佑。
广琴操十首 其四 越裳操
作者：朱右
朝代：明

天之聪兮，瞆瞆其音。天之明兮，窅窅其深。天之仁兮，实临下民。文王在上兮，于穆不已。浩浩其天兮，时旸时雨。越裳来臣兮，万物斯睹。
广琴操十首·将归操
作者：朱右
朝代：明

河之深兮，谁将厉之。河之浅兮，谁将揭之。河洋洋兮，不我济之。竭泽以渔兮，蛟龙辟之。覆巢夭胎兮，凤凰去之。夫人有知兮，予实类之。九州博大兮，将予遂之。习习谷风，以阴以雨。岩穴幽阻，谁其晤语。猗兰之芳，煜煜其光。不我佩服，昊天孔明。子如好修，维我之求。子如不好，于我何邮。维龟有山，造初鸿濛。自龟之东，淮夷来从。膏泽既施，草木实多。周公上天，奈龟山何。天之聪兮，瞆瞆其音。天之明兮，窅窅其深。天之仁兮，实临下民。文王在上兮，于穆不已。浩浩其天兮，时旸时雨。越裳来臣兮，万物斯睹。羑之阴兮，罘罘。羑之室兮，幽幽。嗟室之人兮，为死为囚。匪维伊愆兮，实我之邮。日月有明兮，容光勿留。自邰有家，于夏之先。克承勿怠，瓜瓞绵绵。开我邠宇，衍我宗禋。嗟狄之人，敢乘以奸。彼岨矣岐，将遂于迁。既有我土，勿戕我民。驱车驱车，车行无迟。儿在中野，父宁不悲。驱车驱车，车行无违。儿当有母，孰使儿饥。天生众民，罔不同仁。风雨霜露，实活我人。民生有知，以顺天赋。雉于飞，山之陲。孤雄啄，群雌随。雉于飞，音下上。阴阳和，鸣声畅。胡我人，朝出薪。入无家，徂岁年。黄鹄双飞，朝随莫归。山川悠邈，不女乖离。今当乖违，且复徘徊。女啄女饮，毋使女悲。狸维兽，不见其首。我梦之形，吉凶曷究。式协于占，载观其繇。曰修尔躬，自天之佑。
禽言四首·其一
作者：朱应辰
朝代：明

泥滑滑，雨霏霏。雨深没行路，泥溅游子衣。浣衣无人勿复道，天寒路黑将安归。
山中怀远人
作者：朱朴
朝代：明

空山阒寂兮无人，麋鹿猿狖兮成群。风瑟瑟兮自起，泉潏潏兮相闻。晨光发兮，日夕色暝兮归云。独怊怅兮登陟，渺予怀兮思君。
画
作者：朱朴
朝代：明

花落兮莺啼，水流兮清溪。王孙不归兮日暮，芳草碧色兮萋萋。感良辰之遄往，终岩壑而卑栖。求大药之可得，望蓬山之高兮不可以跻。
画林谷图
作者：朱朴
朝代：明

山寂寂兮出云，石潏潏兮泉流。有美人兮山中，远纷庞兮焉求。歌白石兮荫碧松，侣樵牧兮麋鹿与游。霹雳魍魉兮风飕飕，耳无闻兮目无见，处穷谷兮心无忧。
萝石吟
作者：朱朴
朝代：明

萝乃文，石其质，中有贞坚外无饰。石乃质，萝其文，外有矜式中无闻。中无闻，外无饰，弃深山，人莫识。君不见邓林荆山楩楠璞玉天上材，斧斤锤凿难免工师菑。何如寒藤瘦骨，蛟蟠虎伏老无用，千年风雨生莓苔。
题画
作者：朱朴
朝代：明

有美人兮山中，被素发兮颜童。衣薜荔兮冠芙蓉，饮碧涧兮抚长松。陟高冈兮舒啸，振林谷兮天风。
夏人歌
作者：朱纯
朝代：明

仪狄远兮禹德日彰，禹泽涸兮醴酪洋洋。舟楫败兮沛难杭，顾瞻亳邑兮怀乐邦。
鸣雁篇
作者：朱纯
朝代：明

雍雍鸣雁，肃肃羽衣，翱翔下上鸣声偕。避寒就暖向南国，云多水阔粳稻肥。朝游沧江曲，夕止清镜湄。沙鸡野鹭，未许为匹仇。不解传尺素，讵令充奠仪。漂泊野逸畴能羁。嗟彼孔鸾，文彩陆离。俯仰雕笼，匪人则饥。顾尔鸣雁，宁不惭羁縻。雍雍鸣雁，载鸣载飞。天高海阔任所之。长年不用忧罗网，成汤新政为尔施。
麦秀歌
作者：朱纯
朝代：明

周道荡荡，行迈靡靡。载瞻故都，中心伤只。麦渐渐兮黍油油，宫室圯兮为荒墟，谁为此祸兮狡童之尤。
上之回
作者：朱诚泳
朝代：明

上之回，剪群丑。尔跳梁，作戎首。犯我甘泉宫，恃弓杻。渡河来，望尘走。如驱羊，如拉朽。匈奴既服臣，天子千万寿。
上邪
作者：朱诚泳
朝代：明

上邪，我欲与君相知，永久无休期。马生角，慈乌头白。天柱折，地维缺，华岳兀。天地无日月，乃敢与君绝。
临高台
作者：朱诚泳
朝代：明

临高台，望四方，俯仰万里无灾祥。今皇帝，召和气，来凤凰。凤凰于飞，爰集爰止。令我主，寿万年，与台相终始。
圣人出
作者：朱诚泳
朝代：明

圣人出，昌运开。圣人出，元气回。三展正，万福来。屏奸宄，登贤才。物熙熙，跻春台。皇风被，遍九垓。虽有猛士马施哉。
巫山高
作者：朱诚泳
朝代：明

巫山高高以耸，淮水深深以迥。我心思归，恨不奋飞。登山无车，涉水无航。嗟我怀人，涕下沾裳。山高水复深，悠悠当奈何。
思悲翁
作者：朱诚泳
朝代：明

思悲翁，白蛇断。天地炉，帝王剑。火德炎，水德微。谁相者，昴日鸡。握天符，应天造。谁其尸之耀魄宝。
战城南
作者：朱诚泳
朝代：明

战城南，死城北，满地僵尸污青血。马蹄蹀躞，骨肉狼藉。地远无人收，乌鸢飞飞下来食。黄沙漠漠，黑水潺潺。日暮一回首，壮士彫朱颜。兵事凶，战事危，匈奴桀骜谁制之。男儿一死不足辞，古有国殇国殇良可悲。万骨委野，封侯其谁。
朝云曲
作者：朱诚泳
朝代：明

巫山之高高何极，十二晴峰倚空碧，襄王一去无消息。无消息，神不游，化为雨，滋田畴。
朱鹭
作者：朱诚泳
朝代：明

朱鹭来，毛质好。浴天池，戏蘋藻。鼓咽咽，资舞纛。将因汉德来，请以颂天保。
泾水黄
作者：朱诚泳
朝代：明

泾水黄，泾土荒。牧犬豕，饱豺狼，老狼摇毒势最张。摩牙瞋目据中央，獾不敢过，羊不敢当。老狼死，子更强，朝岐暮渭恣厥狂。维我唐，振天纲，一鼓就擒，如水沃汤。军前面缚魄飞扬，皮毛剥落血淋浪。旄头落，唐日光。
王公上寿酒歌
作者：朱诚泳
朝代：明

献寿觞，乐未央。来玉帛，宣宫商。吾皇迈汤武，吾皇齐虞唐。遐龄嵩华久，休祚天地长。
石留
作者：朱诚泳
朝代：明

石留石留，流水滔滔，逝者如斯夫。岁不我与，一滔滔徂。五十无闻，与异物俱。少不努力，徒衰老而唏吁。嗟彼舜蹠，厥初匪殊。尚慎旃哉，勿迷厥途。
芳树
作者：朱诚泳
朝代：明

彼美芳树，朝荣夕萎。人生几何，驹隙如斯。日月忽忽愁杀人，老不复少，实劳我心。我心不可转，肯以浮言误。居易以俟命，奚忧谗与妒。
远如期
作者：朱诚泳
朝代：明

远如期，连大漠。我师出，匈奴缚。献功未央，陈雅乐。昔我往，声振寥廓。今我来，春蒸河岳。维我汉皇帝，寿且乐。
㲰狗叹
作者：李东阳
朝代：明

石头城中镇将死，父忠臣，儿孝子。袁家小儿匿不住，乳母怒，门生喜。杀郎君，要贼利，天地鬼神须鉴汝。斗场开，㲰狗戏，狗噬狂生如噬矢。狗亦有知能报主，齐朝司空空姓褚。
两太师
作者：李东阳
朝代：明

和议是，塞外蒙尘走天子。和议非，军前函首送太师。议和生，议战死。生国仇，死国耻。两太师，竟谁是？
九折阪
作者：李东阳
朝代：明

九折阪，七尺身。回车为孝子，叱驭为忠臣。孝子身为亲，忠臣身为君。七尺身，九折道，叱驭归来人未老。回头试问回车翁，何曾得葬琅琊草？
四知叹
作者：李东阳
朝代：明

故人知君，君不知故人。下有厚地兮，上有苍旻。纵不吾知兮，吾心有神。金独何为兮至吾门，吾闭吾门兮省吾身。
戚里婿
作者：李东阳
朝代：明

戚里婿，城贵妃。社内侍，董丞相。无私交，难共事。台兵不待章奏批，丞相出城君不知。丞相出，天下惑。君不知，竟何国。
昌国君
作者：李东阳
朝代：明

齐城下，即墨守。燕将代，昌国走。卑辞累使招不归，臣心上有先王知。先王知，心独苦。义君臣，邦父母。当时誓死却齐封，更忍还兵向燕土。终不似信要刘胥报楚。
晋之东
作者：李东阳
朝代：明

西晋盛，南风竞，二十四友皆为佞。北师来，东海追，四十八王皆不归。前奉觞，后执盖，忠臣洒泪翻就害。万里中原士马空，铜驼尚在宫门外。宋家二帝俱入金，神州陆沉古犹今。黄旗紫盖渡江水，碧嵩清洛愁人心。晋之东，非失据。宋之南，竟何处？
晋之东
作者：李东阳
朝代：明

西晋盛，南风竞，二十四友皆为佞。前奉觞，后执盖，忠臣洒泪翻就害。万里中原士马空，铜驼尚在宫门外。宋家二帝俱入金，神州陆沉古犹今。黄旗紫盖渡江水，碧嵩清洛愁人心。晋之东，非失据。宋之南，竟何处？
殿上戏
作者：李东阳
朝代：明

殿上戏，丞相嗔，丞相勿嗔吾弄臣。臣可弄，不可狎，节使不来臣已杀。君王有道臣职遂，细柳营中亲按辔。
汉寿侯
作者：李东阳
朝代：明

汉寿侯，义且武。冠三军，振华夏。斩仇将，报知者。身不可留臣有主，老瞒不追犹有度。谁其仇者吴陆吕，岁十二月侯出走，吴人缚侯生缚虎。生缚虎，死犹怒。髯如虬，眼如炬。吁嗟汉乎天不祚，有马不践中原土，侯身虽亡神万古。
渐台水
作者：李东阳
朝代：明

渐台水，深几许？使者来，谁遣汝？不见君王符，空传君王语。渐台水，行宫不可度。妾死犹首丘，君行在何处，平生委质身为君，此时重信轻妾身。君不还，妾当死。台高高，水弥弥。
白马河
作者：李东阳
朝代：明

白马河，河水深可投，清邪浊邪同一流。万古不涤衣冠羞，人生到此纷鸿毛。纷鸿毛，竟何益？唐之亡，非此日。
筑城怨
作者：李东阳
朝代：明

筑城苦，筑城苦，城上丁夫死城下，长号一声天为怒，长城忽崩复为土。长城崩，妇休哭，丁夫往日劳寸筑。
避火行
作者：李东阳
朝代：明

夫人避火，避火不可。妇人不下堂，下堂羞杀我。夫人避火，避火不可。我身有傅还有姆，傅姆不来心独苦。君不见宋姬一卒春秋悲，文姜辱死《南山》诗。
郑歇后
作者：李东阳
朝代：明

郑歇后，登台司。国事去，嗟何为？唐之衰，风不竞，天下纷纷非一郑。君不见宋家养士得士力，无数忠贤水中溺。
金大将
作者：李东阳
朝代：明

汝何官？金大将。汝何名？陈和尚。好男子，明白死。生金人，死金鬼。胫可折，吻可裂，七尺身躯一腔血。金人愤泣元人夸，争愿再生来我家。吁嗟乎！衣冠左衽尚不耻，夷狄之臣乃如此。
金字牌
作者：李东阳
朝代：明

金字牌，从天来。将军恸哭班师回，士气郁怒声如雷。声如雷，震三陲，幽蓟已复无江淮。仇虏和，壮士死。天下事，安有此。国之亡，嗟晚矣。
问中使
作者：李东阳
朝代：明

问中使，几日发，长安老臣当死。死不难，中使答，言从大梁至，大梁贼耳。胡称使，君不见，吐蕃使者中道亡。相臣节度死凤翔，老奸有貌幸不扬。三年饱食居庙堂，澧州客死非人殃。
高凉洗
作者：李东阳
朝代：明

刺史召，君勿行。妾不知兵，能知刺史情。刺史反，君勿战。妾先请战，归与君相见。吁嗟乎！高凉娶妇得妇力，不见刺史但见贼。太原亦有娘子军，谁道军中无妇人？
惜别
作者：李之世
朝代：明

有美一人兮，羌姱脩而独处。扈芝兰以为裾兮，曳明珰之累累。排风云而遐览兮，抗埃？而遥举。瞻脩涂之纡阻兮，思蹇产乎延伫。夫既眷余以惠好兮，又申之以芳期。时冉冉其将届兮，风波忽而间之。仰明月之皎皎兮，纷独鉴余罗帏。众星俨其历历兮，白露湛而未稀。步长廊以徙倚兮，迷不知其所为。昔交甫之奇逢兮，解明珠于汉浦。若洛嫔与神女兮，固余心之所慕。余既抱此■？兮，汨临风而罔诉。余令灵氛司筮兮，令蹇脩以通情。曰两美其必合兮，两爱其必成。驾云軿与星幄兮，摩阊阖乎余上征。饮余马于天津兮，撷桂华于月窟。玉皇悯余之幽衷兮，亦缔之以灵匹。羌明眸与皓齿兮，焉蕙心与兰质。欢婉娈之绸缪兮，要余盟乎皎日。余结以罗带兮，又袭之以蕙裳。遗余以佩褋兮，汨期焉而吾以行。情连蜷而不舍兮，余亦黯黯其惨怆。块余独罹此暌隔兮，渺不知夫天路之茫茫。青鸟遗余鸾笺兮，既订之密约。夫何告余以不閒兮，步邅回而反却。余欲度而无车兮，欲逝而无航。苟余情之可质兮，虽阒寂夫何伤。彼天高犹可越兮，路远亦可即恐迟回而不吾顾兮，余怀怅其靡极。兽踯躅犹思求群兮，鸟孤栖而鼓翼。纷余独索居而孑处兮，恍屏营而陫恻。星歘歘而欲稀兮，月黮黮而将匿。溘时序之播迁兮，既零露而霣霜。木叶萎而辞干兮，众草萋其烟黄。何草木之摇落兮，睇松柏而劲好。谅美人之姱信兮，曰岁寒其永保。怀朕情而不发兮，羌独悲此远道也。长憯怛以增欷，孰云察余之中抱也。余纫秋兰以继佩兮，集申椒其纷罗。余情虽惝恍兮，顾余心实靡他。昔尾生之抱柱兮，宁徇义而沈波。翻雨云于掌上兮，固薄俗之所讹。结幽盟于金石兮，槛明月而长歌。歌曰：皓魄盈盈，流光烂兮。彼美者谁，姿容婉兮。横调玉箫，吹参差兮。手撚璚华，寄远思兮。思而不见，泪欲颓兮。愿方惠好，永矢不堕兮。
次和韩孟郁拈得也字二十八韵解嘲示苏汝载
作者：李之世
朝代：明

一邱一壑过之，适来适去顺也。何须饰蚓招龙，大都指鹿为马。三生辗转尘劳，四大形骸浸假。荣华霎似风灯，弃置瞥同掌瓦。长平朽骨已灰，秦宫燬搆如赭。世间万劫消沈，自在一切割舍。谁非逐响吠声，我贵知希和寡。雌黄颠倒未真，幻影虚空漫把。狡兔三窟巧逃，冥鸿一网尽打。我生之初胡为，人寿几何姑且。游心邃古玄夷，睁目大空？閜。有酒但呼公荣，无弦安辨贺若。那堪傀儡灌浇，政赖丝竹陶写。青黄自断沟中，煨烬谁收爨下。斩钉凿铁扫除，沓水拖坭沾惹。寻仙莫问桃源，耦耕且傍榆社。閒来扪腹笥经，漫尔当炉涤斝。碧盏时倾蔗浆，清斋日啖菔鲊。曲肱木榻蘧蘧，露顶松风洒洒。寄霾天地忧愁，灭裂古今风雅。高谈解跨连环，雄辩疑驱炙輠。浮生石火电光，大道秕糠土苴。豕孚蹢躅负涂，龙战玄黄在野。乾坤瞬息沧桑，吴越兴亡墓槚。有时端坐书空，镇日闭关结夏。杀人岂是曾参，非罪谁明公冶。从他熟视耽耽，我自笑言哑哑。素位何怨天乎，卜居聊问日者。
歌声长
作者：李之世
朝代：明

歌声长，叹声短，人生意愿苦不满。鼎鼎百年会将半，来日之日岂长算。赠君七宝琼瑶之素琴，盛以九华葡萄之绣段。一弹再三弹，拂拭冰弦断。为君宛转柔肠乱，歌声长，叹声短。
禽言
作者：李之世
朝代：明

南山张缴北山罗，行不得哥哥。东家树篱西家棘，哥哥行不得。归去好，归去好。在家起常迟，离家饭常早。戴星骑秃驴，昏黑随山跑。坭滑滑，何时乾，行路千难与万难。提壶提壶沽美酒，不饮香醪辜负口。钱到有，酒没沽。胡卢提，提胡卢。坭漉漉，沙簇簇，卖却黄牛去买犊。有田无力赁人耕，布谷布谷布布谷。姑恶夫恶，红颜命薄。新人入门，故人出阁。新人笑，故人啼。宁为恶姑妇，莫作恶夫妻。
禽言·其三
作者：李之世
朝代：明

坭滑滑，何时乾，行路千难与万难。
禽言·其六
作者：李之世
朝代：明

姑恶夫恶，红颜命薄。新人入门，故人出阁。新人笑，故人啼。宁为恶姑妇，莫作恶夫妻。
禽言·其四
作者：李之世
朝代：明

提壶提壶沽美酒，不饮香醪辜负口。钱到有，酒没沽。胡卢提，提胡卢。
赋月
作者：李之世
朝代：明

月，如圭，又如玦。河汉迢迢，关山不可越。清光两地谁同，怀人空望瑶台阙。难把寸心诉与嫦娥，相思一夜搔首迟明发。
赋草
作者：李之世
朝代：明

草，如烟，复浸潦。如缕如丝，閒愁堆不扫。十里平芜远青，断肠偏在章华道。王孙一去兮归未归，河畔萋萋却讶霜华早。
酌君酒
作者：李之世
朝代：明

酌君酒，劝君歌，人生不饮如乐何。来日苦短今日多，君不见黄河之水万里一折无回波。我无安期不死之大药，又无鲁阳却日之长戈。白日忽西倾，朱颜岂未酡。愿君剧饮勿蹉跎，酌君酒，劝君歌。
东门行
作者：李孙宸
朝代：明

出东门，望洛阳。来入门，惨欲伤。釜中无宿粒，回视桁上无悬裳。绝裾出门去，妻子思徬徨。他家自图富贵贱，妾与君，甘糟糠。甘糟糠，上用青冥天，下为儿女成行。时清法严，吏议难完。君应记取莫相忘，行前路苦忙望君行慎行藏。
凤笙曲
作者：李孙宸
朝代：明

燕音凤翼紫鸾笙，皓齿丹唇发凤鸣，切切来应云和声。云和声，听未足。为君弹，终一曲。
徐人歌
作者：李孙宸
朝代：明

延陵季子兮，不负故。挂邱墓之剑兮，为心许。
朝云曲
作者：李孙宸
朝代：明

阳台雨气蔼氤氲，高高巫山高入云。容光晻暖梦中分。梦中分，意未息。万年游，欢无极。高唐春色昼迟迟，为雨为云入梦思。荐君枕席致君辞，致君辞，去翩翩。阳台下，心惘然。
朝云曲·其一
作者：李孙宸
朝代：明

阳台雨气蔼氤氲，高高巫山高入云。容光晻暖梦中分。梦中分，意未息。万年游，欢无极。
朝云曲·其二
作者：李孙宸
朝代：明

高唐春色昼迟迟，为雨为云入梦思。荐君枕席致君辞，致君辞，去翩翩。阳台下，心惘然。
李夫人歌
作者：李孙宸
朝代：明

死耶生耶，惠然而来者，灯宛宛其若明。生耶死耶，霎然而去者，风萧萧其未止。
秋胡行四首
作者：李孙宸
朝代：明

卑微易处，居高难为胜。卑微易处，居高难为胜。民恶其上，鬼瞰高明。日中则昃，天地忌盈。宁为曳尾，无为牺牲。歌以言之，居高难为胜。千秋可垂，百年不易全。千秋可垂，百年不易全。宣尼大圣，毁者武孙。姬旦祚周，四国流言。蹠犬吠尧，孰否孰贤。歌以言之，百年不易全。感恩易得，知己一何稀。感恩易得，知己一何稀。左骖见德，越石请辞。羊舌免难，不谢祁奚。寥寥管鲍，生我同之。歌以言之，知己一何稀。毁誉何常，权势易为名。毁誉何常，权势易为名。乘风呼长，非疾其声。窈国侯门，仁义所并。兰生幽谷，孰扬其馨。歌以言之，权势易为名。
秋胡行四首·其一
作者：李孙宸
朝代：明

卑微易处，居高难为胜。卑微易处，居高难为胜。民恶其上，鬼瞰高明。日中则昃，天地忌盈。宁为曳尾，无为牺牲。歌以言之，居高难为胜。
秋胡行四首·其三
作者：李孙宸
朝代：明

感恩易得，知己一何稀。感恩易得，知己一何稀。左骖见德，越石请辞。羊舌免难，不谢祁奚。寥寥管鲍，生我同之。歌以言之，知己一何稀。
秋胡行四首·其二
作者：李孙宸
朝代：明

千秋可垂，百年不易全。千秋可垂，百年不易全。宣尼大圣，毁者武孙。姬旦祚周，四国流言。蹠犬吠尧，孰否孰贤。歌以言之，百年不易全。
秋胡行四首·其四
作者：李孙宸
朝代：明

毁誉何常，权势易为名。毁誉何常，权势易为名。乘风呼长，非疾其声。窈国侯门，仁义所并。兰生幽谷，孰扬其馨。歌以言之，权势易为名。
赵瑟曲
作者：李孙宸
朝代：明

赵女朱丝发艳情，湘灵曲罢数峰青，为君破弦不成声。不成声，心自苦。紫鳞跃，朱凤舞。
越人歌
作者：李孙宸
朝代：明

今夕何夕兮乘青翰舟，今日何日兮载王子于中流。含情欲诉兮怀羞复止，魂荡泆而不禁兮竟为痴。使山有桥兮隰有荷，悦王子兮可奈何。
雉朝飞操
作者：李孙宸
朝代：明

雉朝飞兮雊相从，绥绥濈濈兮群雌雄。我欲求匹兮谁与同，阳春布德兮蹇独茕茕。嗟嗟布德兮蹇独茕茕。
出城
作者：李德
朝代：明

越王宫，春风起。何处散芳尘，垂杨沙径里。舞罗衣，挥凤尾。鸣鸾箫，发贝齿。怀洞庭，悲帝子。海波竭，彭铿死。羲和影，如流水。
上留田行
作者：李攀龙
朝代：明

人生一何相悬，哲士常见未然。愚夫不睹目前，所较以千年。今尔忽怨苍天非、世淆乱，谁贵圣贤。
东门行
作者：李攀龙
朝代：明

出东门，顾且望。欲何归，向洛阳。座下两走马，马上结束千金装。挥鞭酒家去，调笑邯郸倡。作使博，徒数辈，掷钱百万少年场。少年场，朝用广平公故，暮为琅琊大王。男儿结交愿得豪贤，君复自爱莫相忘。男儿结交愿得豪贤，君复自爱莫相忘。恩仇分所当，翩翩轻薄殊未央。出东门，不顾归。来入门，怆欲悲。舍中无儋石储，还视身上衣参差。慷慨出门去，儿女牵裾啼。他家自愿富贵，贱妾与君但餔糜。但餔糜，上用穹窿天故，下用匍匐小儿。时吏清廉法不可干，一旦缓急当告谁。行吾望君归，嗟少年，莫轻非。
东门行
作者：李攀龙
朝代：明

出东门，不顾归。来入门，怆欲悲。舍无儋石储，还视身上衣参差。慷慨出门去，儿女牵裙。他家自愿富贵，贱妾与君但袴糜。但袴縻，上用穹窿，下用匍匐小儿。时吏清廉，法不可干。。一旦缓急，当告谁。行，吾望君归。嗟！少年莫为非。
东门行·其一
作者：李攀龙
朝代：明

出东门，顾且望。欲何归，向洛阳。座下两走马，马上结束千金装。挥鞭酒家去，调笑邯郸倡。作使博，徒数辈，掷钱百万少年场。少年场，朝用广平公故，暮为琅琊大王。男儿结交愿得豪贤，君复自爱莫相忘。男儿结交愿得豪贤，君复自爱莫相忘。恩仇分所当，翩翩轻薄殊未央。
东门行·其二
作者：李攀龙
朝代：明

出东门，不顾归。来入门，怆欲悲。舍中无儋石储，还视身上衣参差。慷慨出门去，儿女牵裾啼。他家自愿富贵，贱妾与君但餔糜。但餔糜，上用穹窿天故，下用匍匐小儿。时吏清廉法不可干，一旦缓急当告谁。行吾望君归，嗟少年，莫轻非。
前缓声行
作者：李攀龙
朝代：明

海中之山，必有天上之河。人知其一，莫知其它。自非意气轻黄金，结交宁足多。当复思东来之兔，必有西去之乌。不舍昼夜，曾何爱于吾徒。长笛不呼短笛呼，愿君有酒即饮无酒酤。
垓下歌
作者：李攀龙
朝代：明

从美人，拥骏马，涕从横兮垓之下。
孤儿行
作者：李攀龙
朝代：明

孤儿生，孤儿生，命不如，一抔土。父母在时坐长筵，雷大鼓。父母已去，兄嫂令我报府。今年护羌，明年击胡虏。六月来归，不得自言苦。目汁稠浊，头面生疮。大兄言视饭，大嫂言溉釜。上高堂，不见父与母。下堂孤儿，泪下如缕。使我朝行薪，暮不得束刍。顷筐敝漏，缉之用荼。钩折无喙，镰钝无肤。舍镰拔丛，棘棘断行。复苏刺伤我手，复裂我襦。自念犹人，谁使为奴。兄嫂如此，为不早去。下从地下，当复何须。高秋八九，月堕严霜。百草凋枯，牧竖绝粮。驱羊下山，逸入他群，不辨所亡。愿取我羔，莫攘我羊。羊复恋子，箠之不将。弃箠挽角，羊僵道傍。拽羊回家，兄与嫂睨。三年不乳，毛尾空长，作何校计。乱曰：羊鸣一何芊芊。父母地下，将书寄与兄嫂：尔爱其羊，我爱其子。
平陵东
作者：李攀龙
朝代：明

太山阳，璆琳琅，有美一人坐明堂。坐明堂以王者德，大从群臣朝万国。朝万国，如会同，顾见白云生封中。生封中，禅梁父，今上皇帝圣神主。阴山旁，马牛羊，不知何人城朔方。城朔方，绝大荒，虏两阏氏一贤王。一贤王，战失利，虎头将军顾骠骑。顾骠骑曰，归止单于，敢望汉天子。
平陵东·其一
作者：李攀龙
朝代：明

太山阳，璆琳琅，有美一人坐明堂。坐明堂以王者德，大从群臣朝万国。朝万国，如会同，顾见白云生封中。生封中，禅梁父，今上皇帝圣神主。
平陵东·其二
作者：李攀龙
朝代：明

阴山旁，马牛羊，不知何人城朔方。城朔方，绝大荒，虏两阏氏一贤王。一贤王，战失利，虎头将军顾骠骑。顾骠骑曰，归止单于，敢望汉天子。
李夫人歌
作者：李攀龙
朝代：明

去邪来邪，就而视之，纷何被被其徘徊。寤邪梦邪，就而视之，包红颜其弗明。步傩傩者谁邪，就而视之，风何萧萧其蔽帷。
满歌行
作者：李攀龙
朝代：明

得意良独难。大带如河，高弁如山。功名侮予，心不遑安。遥望故乡，郁郁漫漫。忧来自中，不逊于颜。鄙士患得失，达士多所宜。智不斗时。我斯荡荡，天下熙熙。俛拾仰取，日竞刀锥。逝将掉臂，弃而违之。东蹈沧海，宁居九夷。崄巇可为，念为偃息，乃在草莱。蹲而踰垣，嗒焉凿坯。流俗落落，岂无友生。门一以杜，其可复开。蜉蝣之裳，视此末荣，宠辱者惊。寓言愤世，混迹躬耕。贫贱肆志，惰傲相成。徘徊千古，载浊载清。饮酒而已，谁知其它。即有三公，相去几何。百年如寄，孰少孰多。胡朝谋夕，自贻蹉跎。屹彼在位，经营四方。天道病愚，人道趋彊。退而为乐，辽辽未央。
猛虎行
作者：李攀龙
朝代：明

饥且从漂母食，寒且从巢父栖。石不为周客笑，玉不为楚王啼。菅茅但塞路，桃李自成蹊。
白石郎曲·其一
作者：李攀龙
朝代：明

郎之徕，何纷员。车以清风马以云。前有明姑后道君。
秋胡行
作者：李攀龙
朝代：明

太行易驱仕路难为工，太行易驱仕路难为工。䛕佞丧志，罄折不衷。自负者忌，自异者攻。智力相御，莫知所终。歌以言之，仕路难为工。河清可须钟期未易逢，河清可须钟期未易逢。国士见知，非以先容。虽有骨肉，中怀莫从。伯牙绝弦，甘此不恭。歌以言之，钟期未易逢。闇妒相成周客一何疏，闇妒相成周客一何疏。维彼燕石，明月是居。爰发深藏，庶用见誉。即曰瓦甓，孰救其初。歌以言之，周客一何疏。好恶何常显者易为名，好恶何常显者易为名。一犬吠形，百犬吠声。如草偃风，夜虫附明。西子虽姣，不属于盲。歌以言之，显者易为名。
秋胡行·其一
作者：李攀龙
朝代：明

太行易驱仕路难为工，太行易驱仕路难为工。䛕佞丧志，罄折不衷。自负者忌，自异者攻。智力相御，莫知所终。歌以言之，仕路难为工。
秋胡行·其三
作者：李攀龙
朝代：明

闇妒相成周客一何疏，闇妒相成周客一何疏。维彼燕石，明月是居。爰发深藏，庶用见誉。即曰瓦甓，孰救其初。歌以言之，周客一何疏。
秋胡行·其二
作者：李攀龙
朝代：明

河清可须钟期未易逢，河清可须钟期未易逢。国士见知，非以先容。虽有骨肉，中怀莫从。伯牙绝弦，甘此不恭。歌以言之，钟期未易逢。
秋胡行·其四
作者：李攀龙
朝代：明

好恶何常显者易为名，好恶何常显者易为名。一犬吠形，百犬吠声。如草偃风，夜虫附明。西子虽姣，不属于盲。歌以言之，显者易为名。
艳歌何尝行
作者：李攀龙
朝代：明

何尝快独平生。但当被华縠，猎长缨。起家为二千石，四十以专城。兄弟纵横要路，车马络绎，往来公卿显者行。但当在高堂，置酒快独，呼我所欢。五陵少年，任侠知名。主人称寿，以乐上宾。揽持绮丽，杂坐弹筝。触抵安足诤，岁月忽如流。愿言重自爱，吾夙昔与君共绸缪。朝亦复苦愁，暮亦复苦愁。辟彼东逝之川，汎汎不系之舟。浮云转薄心悠悠，有似客游难久留。
董逃行
作者：李攀龙
朝代：明

吾欲上谒从蓬莱，遨游三山戏九垓。阊阖詄荡开，斑璘宫阙楼台，流光倒景徘徊。但见织女弄杼往来白榆，累累支机十二枚。河流逶迤，但见丈夫牵牛饮其隈。问尔凡吏所为，客谢主人乐哉。教敕酌彼金罍，织女长跪进酒，牵牛陪。桂树一何摧颓，嫦娥端坐颔其颐。白兔抱杵，戛树虾蟆栽。采取甘露一玉杯，服此露，寿以崔嵬。服此甘露，颜色自好。陛下长生不老，坐享万年有道。君臣欢如鱼藻，陛下长与天相保。
蹛林歌
作者：李攀龙
朝代：明

单于庭，阴山下，汉家和亲刑白马。刑白马，祭龙城，今年蹛林大会兵。
铙歌 其一 朱鹭
作者：李攀龙
朝代：明

朱鹭猎其缨，茄下行。鱼在梁，纵复横。鹈何飞，濡其羽，上书谏其主。
铙歌 其七 巫山高
作者：李攀龙
朝代：明

巫山高，自言高。江水深，自言深。勿复相思，君有他心。山以蔚蔚，水以汤汤。何用度之，石用梁。徘徊远望，泣下沾裳。愿托黄鹄，东归故乡。
铙歌 其九 将进酒
作者：李攀龙
朝代：明

将进酒，称我觞。纷佳哉，以浩倡。心所作，未尝闻，徘徊三叹一为君。君之臣明四时和，国有良工悉索歌。观者不苦奈子何。
铙歌 其五 翁离
作者：李攀龙
朝代：明

拥离趾中，可筑宫。兰用葺之，艾尔蓬。拥离趾中。
铙歌 其六 战城南
作者：李攀龙
朝代：明

战城南，走城北，转斗不利号路侧。谓我枭骑，且行出攻。宁为野乌食，不逐驽马徘徊蒲苇中。水深黝黝，蒲苇骜骜。乌亦自不去，客亦自不豪。梁以集，乌子五，乌母六。禾黍不食攫腐肉，愿为忠臣何可覆。伤子良臣，良臣诚可伤。远道之人，枯骨何葬。
铙歌 其十七 远如期
作者：李攀龙
朝代：明

远如期，宜四海。皇帝日月所置，有甘露三载。单于自归大佳以万人，稽首陛下北藩臣。左右贤王奉国珍，谒者令引之乡殿陈。橐佗拉沓，就羽蒙戎。酪酒乃是阏氏之所饮，駃騠生自余吾中。将进酒，顾其豪，挠以留犁径路刀。何用赐之，黄金犀毗，赤绨锦袍。扶伏沮泽，曾不知天子神灵。从今以往，但居光禄塞下不愿归庭。
铙歌 其十三 雉子
作者：李攀龙
朝代：明

雉子斑如此之趋跄跄，雄来蜚从雌拉沓曳水集于梁。目以顾之，蔚蔚冥冥，艾而张罗，雉子知得奈我何。王孙有罗以雉子，黄鹄之罗当千里。驾以南，驾以北。朝行出遨游，暮从美人食。
铙歌 其十八 石流
作者：李攀龙
朝代：明

石流津以梁。无敢曳水，君安所薄，秋风汤汤。东飞者鹄，北游者河。中有冥冥之白沙，远道之人谓之何。兰以有香君不知，愿言怀之遗所思。
铙歌 其十四 圣人出
作者：李攀龙
朝代：明

圣人出，应熛怒，赫炎精。文教洽，武功成。寒暑德，河海清。驾六龙，何騑离。圣人哉，圣人御天以调之。日月星辰和四时，郡国吏功上所治。君之臣明远如期。
铙歌 其四 上之回
作者：李攀龙
朝代：明

上之回，萧关开。以待边，单于台。勒兵十八万，羽林材。振大旅，鬗长驰。詟匈奴，臣月支。朝诸侯王甘泉宫，郡国受计福来同。
铙歌·朱鹭
作者：李攀龙
朝代：明

朱鹭猎其缨，茄下行。鱼在梁，纵复横。鹈何飞，濡其羽，上书谏其主。思悲翁，凤凰安宿阿阁中。夺我美人，思悲翁。凤凰飞上天，枭子拉沓随转蓬。狗逐狡兔走，取尔枭子食枭母。艾而张罗罗若云，中有黄雀呼其群。毛羽摧颓离哉纷。山出黄雀山嵯峨。鸿鹄绝四海，君亦难为罗。我欲从之谗言多，鸿鹄徘徊奈雀何。上之回，萧关开。以待边，单于台。勒兵十八万，羽林材。振大旅，鬗长驰。詟匈奴，臣月支。朝诸侯王甘泉宫，郡国受计福来同。拥离趾中，可筑宫。兰用葺之，艾尔蓬。拥离趾中。战城南，走城北，转斗不利号路侧。谓我枭骑，且行出攻。宁为野乌食，不逐驽马徘徊蒲苇中。水深黝黝，蒲苇骜骜。乌亦自不去，客亦自不豪。梁以集，乌子五，乌母六。禾黍不食攫腐肉，愿为忠臣何可覆。伤子良臣，良臣诚可伤。远道之人，枯骨何葬。巫山高，自言高。江水深，自言深。勿复相思，君有他心。山以蔚蔚，水以汤汤。何用度之，石用梁。徘徊远望，泣下沾裳。愿托黄鹄，东归故乡。上陵亦诚美，下津以尚羊。问客从何来，自言水中央。芰荷为君衣，芙蓉为君裳。木兰为君佩，江蓠间杜蘅。铜池之芝以九茎，光华烛天披金英。凤凰之集，乍开乍合，蜚览上林，曾不知日月明。赤翅之鸿，翁杂相随。白雁何蔚蔚，云为车，风为马。游阊阖，守谒者。五色露，何泥泥。乃在仙人金掌中，凝如膏，美如饴。愿奉我主饮，延年万岁期。将进酒，称我觞。纷佳哉，以浩倡。心所作，未尝闻，徘徊三叹一为君。君之臣明四时和，国有良工悉索歌。观者不苦奈子何。君马黄，臣马骊，二马异体同权奇。徘徊四海美人子，二马相得以千里。故东非我东，西非我西，南非我南，北非我北。驾如六飞龙之翼，路訾邪，谓何览。遨游安终极，二马视驽马。局促食辕下，将以问驭者。芳树如此之蔚蔚，上有黄鹄以翱翔，下饮兰池鸣锵锵。二而为侣，三而为行。芳树拉杂黄鹄伤，秋风萧萧思其乡。妒人之子妒杀我，君有它心无不可。黄鹄高飞亦有罗，目欲顾之奈乐何。有所思，乃在燕山隅。何用问遗君，大秦明月珠。结以连理带，荐以合欢襦。又何问遗君，青丝系玉环。可直千万馀，翠羽绍缭之黄金错其间。闻君有它心，拉杂其珠摧其环。摧其环，临高台。反袂以障之，当风扬其灰。从今以往，勿复相思。若复相思，有如此珠，有如此环。非我可为，鸡鸣狗吠。我视兄嫂，不言谓何。东方须臾高奈何。雉子斑如此之趋跄跄，雄来蜚从雌拉沓曳水集于梁。目以顾之，蔚蔚冥冥，艾而张罗，雉子知得奈我何。王孙有罗以雉子，黄鹄之罗当千里。驾以南，驾以北。朝行出遨游，暮从美人食。圣人出，应熛怒，赫炎精。文教洽，武功成。寒暑德，河海清。驾六龙，何騑离。圣人哉，圣人御天以调之。日月星辰和四时，郡国吏功上所治。君之臣明远如期。上邪。我欲与君同心，乐以不可禁。相思绍缭，谗言罔极，大驾六龙处天侧。日月出入沧海中，妒人之子难为工。临高台，望江水，江水之流以千里。黄鹄知得高蜚止，愿遗香草美人子。关弓问鹄从何来，我主万年亦诚哉。禾黍不获鹄何食，遨游四海安终极。远如期，宜四海。皇帝日月所置，有甘露三载。单于自归大佳以万人，稽首陛下北藩臣。左右贤王奉国珍，谒者令引之乡殿陈。橐佗拉沓，就羽蒙戎。酪酒乃是阏氏之所饮，駃騠生自余吾中。将进酒，顾其豪，挠以留犁径路刀。何用赐之，黄金犀毗，赤绨锦袍。扶伏沮泽，曾不知天子神灵。从今以往，但居光禄塞下不愿归庭。石流津以梁。无敢曳水，君安所薄，秋风汤汤。东飞者鹄，北游者河。中有冥冥之白沙，远道之人谓之何。兰以有香君不知，愿言怀之遗所思。